
AUSTRIA

Baza legală
-  Legea privind armele
- Legea federală privind exportul, importul şi tranzitarea teritoriului statului cu materiale de război

- Legea privind comerţul exterior al Austriei


Persoane fizice şi juridice

Potrivit prevederilor Legii privind armele (1996), armele sunt împărţite în cinci categorii
:

- categoria A - arme militare şi arme interzise:
· arme automate

· semi puşti automate, care nu sunt aprobate pentru uzul civil

· arme de foc deghizate sub forma altor obiecte

· arme de foc demontabile rapid

· puşti cu o lungime totală sub 90 cm
· amortizoare de zgomot

· laser de ghidare pentru puşti

· baston flexibil cu cap metalic

- categoria B - arme care necesită permis:

· arme semi-automate lungi pentru activităţi sportive şi de vânătoare
· arme cu repetiţie, fără pompă

· puşti semi-automate şi arme scurte cu o lungime totală mai mică de 60 cm
· revolvere, pistoale

· arme de autoapărare pentru proprietate sau la locul de muncă


Acestea din urmă necesită şi permis de transport.


Pentru obţinerea unui permis pentru arme de categoria B, solicitanţii trebuie să urmeze un curs de specialitate, să treacă un test în poligon şi un examen cu privire la siguranţa armelor, manipulare, etc.


- categoria C - arme care necesită înregistrare: 
· puşti cu repetiţie, cu pompă


- categoria D - alte tipuri de arme (pistoale cu gaze, bile, etc)

Toţi cetăţenii austrieci cu vârsta peste 18 ani pot cumpăra în mod liber acest tip de arme, dreptul de proprietate trebuind înregistrat în termen de 6 săptămâni de la achiziţionare la un dealer autorizat sau armurier
 (în mod obişnuit, în cazul în care arma este achiziţionată dintr-un magazin de specialitate, înregistrarea se face pe loc după verificarea cazierului). 


Pentru armele neletale nu este necesară înregistrarea.

Personal specializat din instituţiile de profil
Instituţia poliţiei este organizată pe două paliere: 
- central, reprezentat de Poliţia Federală, principala forţă de poliţie din Austria, subordonată Ministerului de Interne (9 comandamente de poliţie federală, corespunzătoare diviziunilor administrative), care are în atribuţii investigarea tuturor infracţiunilor grave, de la traficul de orice fel (droguri, arme, persoane etc) şi până la omoruri; 
- local, Poliţia Municipală, subordonată primarului, cu atribuţii în controlul traficului rutier, infracţiunile uşoare şi aplicarea deciziilor şi reglementărilor administrative, cu caracter local. De asemenea, forţele poliţiei municipale sunt forţele de reacţie în situaţii de urgenţă. Forţele de poliţie municipală sunt înarmate.

Contingentele poliţiei federale şi ale jandarmeriei sunt înarmate cu pistoale, care pot fi completate cu alte echipamente, ca arme automate, carabine şi mitraliere
. 

Ofiţerii pot utiliza armele de foc în intervenţii unde este necesară autoapărarea şi ca ultimă metodă pentru a preveni comiterea unei infracţiuni de mare gravitate (ex. crimă sau evadarea unui infractor periculos). Executarea focului asupra persoanei vizate se face, în măsura în care este posibil, astfel încât să se evite zonele vitale, adică uciderea persoanei.   

Utilizarea armelor militare
Potrivit Legii federale privind exportul, importul şi tranzitul materialelor de război (2001), licenţele sunt acordate de Ministerul de Interne, după consultarea Ministerului Apărării şi a Ministerului Afacerilor Externe. 

Criteriile în baza cărora se acordă aceste licenţe sunt următoarele: 

- respectarea obligaţiilor asumate de Austria potrivit legilor şi tratatelor internaţionale, precum şi intereselor externe ale statului;

-  respectarea interdicţiilor privind exporturile în zone de conflict sau de tensiune;   

- respectarea drepturilor omului, securităţii publice, precum şi a embargourilor impuse de ONU;

- respectarea Codului UE privind exportul de arme.

Controlul exporturilor privind echipamentele militare, altele decât materialele de război, se realizează potrivit prevederilor Legii privind comerţul exterior al Austriei (1995). Produsele destinate exportului în afara teritoriului Uniunii Europene necesită obţinerea unei licenţe din partea Ministerului Economiei şi Muncii.

Acordarea licenţei poate fi refuzată în situaţiile în care se constată violarea obligaţiilor internaţionale ale Austriei, punerea în pericol a securităţii naţionale a ţării sau perturbarea relaţiilor internaţionale ale acesteia.  


BELGIA

Baza legală

-   Legea privind armele de foc

- Decretul regal din 10 aprilie 1995 privind armamentul poliţiei locale, cu modificările şi completările ulterioare

-  Legea din 16 iulie 1992 de organizare a poliţiei

-  Legea din 11 februarie 1985 privind poliţia locală
-  Legea privind autorităţile locale

-  Codul penal


Persoane fizice şi juridice

Potrivit prevederilor Legii privind armele de foc, este interzisă:


- vânzarea armelor prin e-mail sau on-line pentru persoane fizice;


- vânzarea armelor de foc pentru persoanele fizice sub 18 ani;


- publicitatea pentru armele de foc;


- publicitatea pentru firmele autorizate care vând arme de foc fără indicarea într-un mod clar a licenţei de funcţionare;


- oferirea spre vânzare sau transferare de arme, în alte locuri decât cele stabilite prin lege, cu excepţia cazurilor de vânzare publică de către un executor judecătoresc sau un notar sub supravegherea unui ofiţer desemnat de ministrul de resort.


- ştergerea datelor de identificare ale armelor şi depozitarea armelor neînregistrate pe teritoriul Belgiei.


- armele distribuite ca premii în urma concursurilor sportive nu pot fi predate beneficiarului până când acesta nu a obţinut un permis de port-armă
.


Permisul se acordă persoanelor care îndeplinesc următoarele condiţii:


1) vârstă minimă 18 ani;


2) să nu fi fost condamnat pentru comiterea unei infracţiuni cu arme de foc;


3) să nu fi făcut obiectul unei decizii ce necesită tratament într-un spital de specialitate în modul stabilit de Legea privind protecţia persoanelor cu boli mintale;


4) să nu fi fost comise infracţiuni împotriva ordinii publice, siguranţei naţionale sau cu caracter sexual;


5) nu face obiectul unei suspendări a licenţelor de deţinere sau transport de arme;


6) prezintă un certificat medical care să confirme că este capabil să manipuleze o armă de foc, fără a pune în pericol viaţa sa şi a altora;


7) să treacă un test privind cunoaşterea reglementărilor în domeniu, ale cărui condiţii sunt stabilite prin Decret al Consiliului de Miniştri;


8) să demonstreze un motiv legitim pentru achiziţionarea de arme şi muniţie:


a) vânătoare;


b) sport şi tir de agrement;


c) exercitarea unei profesii cu anumite riscuri;


d) auto-apărare, dacă demonstrează că deţinerea unei arme de foc reduce în mod semnificativ riscurile;


e) deţinerea unei colecţii de arme vechi;


f) participarea la activităţi culturale sau ştiinţifice.
Personal specializat din instituţiile de profil
În Belgia, securitatea internă este asigurată de trei tipuri de forţe de poliţie, cu excepţia poliţiştilor din forţele speciale
:

· jandarmeria - care desfăşoară misiuni ale poliţiei administrative şi ale poliţiei judiciare, exercitându-şi aceste atribuţii pe întregul teritoriu al Belgiei); începând cu data intrării în vigoare a legii din 18 iulie 1991, jandarmeria este complet demilitarizată. 
· poliţia judiciară de pe lângă parchete - are ca atribuţii suprimarea criminalităţii, descoperirea infracţiunilor grave şi arestarea autorilor acestora, precum şi desfăşurarea de operaţiuni de investigaţii;
· poliţia locală (organizată potrivit Legii din 11 februarie 1985, cu modificările şi completările ulterioare, şi Legii din 16 iulie 1992 de organizare a poliţiei, modificată şi completată ulterior) - se află sub autoritatea primăriei, fiind subordonată Ministerului de Interne. Are competenţe în asigurarea ordinii publice şi controlul circulaţiei rutiere. Este formată din două structuri: poliţia urbană şi poliţia rurală, în funcţie de numărul de locuitori.

Legea privind funcţionarea poliţiei din 5 august 1992, cu modificările şi completările ulterioare
, dispune în art. 37 că „în exercitarea misiunilor lor, forţele de poliţie adminsitrativă sau judiciară pot, luând în considerare riscurile care pot interveni, să recurgă la forţă pentru a apăra un interes legitim ce nu poate fi atins în alt mod. Recurgerea la forţă trebuie să fie făcută într-o manieră raţională şi proporţională cu obiectivul urmărit şi numai precedată de avertizare, cu excepţia cazului când acest lucru nu este posibil”.
De asemenea, potrivit legii care reglementează funcţionarea poliţiei locale (art. 34), se poate recurge la forţă „pentru a apăra un interes legitim care nu poate fi apărat în alt mod” şi numai într-o „manieră raţională şi proporţională cu obiectivul urmărit”.   

Poliţia locală este un corp de poliţie înarmat. Decretul regal din 10 aprilie 1995 privind armamentul poliţiei locale, cu modificările şi completările ulterioare privind armamentul poliţiei locale prevede faptul că agenţii poliţiei locale dispun de următoarele arme:

· baston;

· revolver şi/sau un pistol semiautomat;

· spray cu gaze lacrimogene.

Art. 38 al Legii din 5 august 1992, cu modificările şi completările ulterioare, prevede că poliţia locală nu poate face uz de aceste arme decât în următoatele cazuri:

1. în caz de legitimă apărare, cu aplicarea dispoziţiilor art. 416 şi 417 Cod penal;

2. contra persoanelor înarmate sau în direcţia vehiculelor care au la bord persoane înarmate, în caz de omor sau de flagrant delict comis cu violenţă, cu aplicarea dispoziţiilor art. 41 al Codului de procedură penală, cu excepţia cazului în care se presupune că aceste persoane sunt înarmate şi sunt gata să folosească aceste arme contra unor persoane; 

3. în caz de absolută necesitate, funcţionarii de poliţie ai poliţiei locale şi ai jandarmeriei nu pot apăra prin utilizarea armelor de foc persoanele în situaţii speciale, funcţionarii poştei sau transporturile de bunuri periculoase, decât în conformitate cu instrucţiunile şi sub responsabilitatea unui ofiţer al poliţiei administrative;

4. în caz de absolută necesitate, funcţionarii de poliţie ai poliţiei locale, ai jandarmeriei, ai poliţiei judiciare de pe lângă parchete nu pot apăra în alt mod persoanele cărora le asigură protecţia în cadrul executării unei misiuni de poliţie judiciară, prin utilizarea armelor de foc, decât în conformitate cu instrucţiunile şi sub responsabilitatea unui ofiţer de poliţie judiciară.


BULGARIA

Baza legală
- Legea cu privire la controlul substanţelor explozive, armelor de foc şi muniţiilor

Persoane fizice şi juridice


Legea cu privire la controlul substanţelor explozive, armelor de foc şi muniţiilor
 menţionează tipurile de arme de foc ce pot fi puse la dispoziţia persoanelor fizice şi juridice, precum şi a comercianţilor de arme de auto-apărare, de vânătoare, sportive şi în scopuri culturale (imagini de film, televiziune, evenimente teatrale, colecţii). 

Acestea sunt:


- arme de foc de auto-apărare: pistoale, revolvere şi puşti cu ţeavă lisă


- arme de foc de vânătoare cu ţeavă lisă şi canelată

- arme de foc sportive: pistoale, revolvere cu ţeavă lisă şi puşti canelate


- în scopuri culturale: toate tipurile de pistoale, revolvere cu ţeavă lisă şi puşti canelate cu ţeavă, arme de foc automate.

Utilizarea armelor de foc automate poate fi autorizată de către Ministrul de interne, în cazul îndeplinirii activităţilor specifice cu un nivel ridicat de pericol.


Toate armele de foc trebuie să fie înregistrate, persoanele solicitante trebuind să îndeplinească o serie de condiţii legate de cazier şi starea de sănătate. Utilizarea unui permis de către o altă persoană decât titularul, conduce la nulitatea permisului. Autorizaţiile sunt valabile numai pentru activităţile indicate.

Materialele explozive pot fi utilizate în aplicaţii industriale, speciale sau culturale. 


Controlul asupra activităţilor care implică utilizarea de explozivi, arme de foc şi muniţii se exercită de către Ministerul de Interne sau de către persoane autorizate de această structură.


Consiliul de Miniştri poate atribui exercitarea controlului asupra activităţilor menţionate către alte organe de stat.


În timpul exercitării controlului, organele de control vor efectua următoarele acte:


- solicitarea informaţiilor necesare pentru exercitarea controlului;


- inspectarea documentelor;


- sesizarea autorităţilor publice ori de câte ori au fost comise astfel de infracţiuni;


- inspectarea locului în care sunt ţinuţi explozivi, arme de foc şi muniţii.


Autorităţilor de control au obligaţia de a păstra încrederea în afaceri şi secretele comerciale ale entităţilor şi persoanelor inspectate.

Armele de foc sunt confiscate, iar permisul respectiv se revocă pe o perioadă de un an, atunci când acestea sunt folosite în alte scopuri, într-un mod care creează riscuri pentru viaţa şi sănătatea cetăţenilor.


Dacă infracţiunea a fost comisă după consumul de alcool sau de alte substanţe stupefiante, arma de foc va fi confiscată, iar permisul va fi revocat pe o durată de la 5 până la 10 ani. 

Persoanele care încalcă dispoziţiile legii sau ale Regulamentului de aplicare în ceea ce priveşte producţia, comerţul, stocarea şi utilizarea de explozivi, arme de foc şi muniţii se pedepsesc cu amendă de la 500 la 2000 leva, în cazul în care infracţiunea nu face obiectul unei sancţiuni mai severe.


Persoanele care încalcă dispoziţiile legii sau ale Regulamentului de aplicare în ceea ce priveşte achiziţia, transportul şi reparaţiile de arme de foc se pedepsesc cu amendă de la 500 la 1000 de leva.

Persoanele care desfăşoară activităţile menţionate mai sus, fără autorizare, se pedepsesc cu amendă de până la 5000 de leva.


CROAŢIA 


Baza legală
- Legea armelor
Persoane fizice şi juridice


Potrivit prevederilor Legii armelor
, cetăţenii pot să achiziţioneze arme în cazul în care au un motiv justificat. Aceste motive includ vânătoarea, tirul sportiv şi auto-apărarea.


În categoria armelor de vânătoare intră: 

- armele de foc cu repetiţie, lungi, de diferite calibre, cu butoiaş, cu ţeavă ghintuită sau lisă, sau o combinaţie a acestor elemente; 

- armele de foc lungi, semi-automate, care nu pot fi încărcate decât cu 3 cartuşe;


- armele de foc scurte, nu mai mici de 10 cm, precum şi alte arme permise a fi utilizate pentru vânătoare prin alte reglementări specifice.


Armele sportive: arme de foc semiautomate scurte de diferite calibre şi semi-automate, cu condiţia ca acestea să fie special concepute şi adaptate pentru tir; armele de foc cu ţeavă lungă şi lisă, destinate unor discipline sportive.


Arme destinate pentru auto-apărare: arme de foc şi arme scurte cu gaz.


Solicitanţii de permis pentru armele de foc trebuie să treacă un examen medical, care să ateste că pot deţine şi transporta o armă, şi trebuie să aibă cunoştinţe tehnice pentru utilizarea adecvată a armei. 

Este interzisă achiziţionarea, deţinerea, purtarea, fabricarea, repararea şi modificarea, comercializarea şi transportul armelor şi muniţiilor:

· toate tipurile de arme automate, arme semiautomate şi repetitive, arme de foc cu ţeavă lungă şi ghintuită, care pot fi încărcate cu mai mult de 5 gloanţe sau sunt prevăzute cu baionetă sau au posibilitatea de montare a baionetei, a unui amortizor integral încorporat, amortizor de zgomot, arme cu ţeavă lungă, fără o priză fixă, care propulsează proiectilele cu ajutorul substanţelor explozive sau a gazelor, precum şi alte arme destinate exclusiv în scopuri militare sau de poliţie; 

· explozivi;

· arme reci;

· muniţie destinată în special pentru penetrarea armurilor, exploziv şi proiectile incendiare, proiectile încărcate cu substanţe periculoase pentru sănătatea umană, precum şi alte muniţii destinate exclusiv în scopuri militare şi de poliţie;
· dispozitive care utilizează energie de înaltă tensiune, care sunt destinate pentru stoparea temporară a unor persoane şi arme ascunse care sunt, prin aspectul lor, de nerecunoscut ca arme;

· dispozitivele destinate pentru marcarea ţintelor active şi pasive de noapte.


Armele de foc, cu gaz şi aer comprimat, al căror glonţ are o energie cinetică mai mare de 7,5 J şi o viteză mai mare de 150 m/s, pot fi achiziţionate sub rezerva obţinerii unui permis emis de autoritatea competentă.


CEHIA


Baza legală
-   Legea nr. 119/2002 privind armamentul

- Legea nr. 156/2000 privind certificarea armelor, muniţiei şi produselor pirotehnice

-  Legea nr. 62/2000 privind export/importul produselor militare şi acordarea de licenţe, cu modificările şi completările ulterioare 

Persoane fizice şi juridice


Dreptul de proprietate a unei arme este reglementată de legi care au la bază Directiva europeană privind armele de foc. 

Legea permite achiziţionarea şi deţinerea de arme de foc de către persoane care nu sunt susceptibile de a fi un pericol pentru ele însele, pentru ordinea publică sau pentru siguranţa publică şi au un motiv întemeiat: autoapărare, activităţi sportive, etc
.


Permisul privind deţinerea şi utilizarea armelor de foc poate fi obţinut de orice persoană cu vârsta legală care nu are antecedente penale (consum de alcool sau droguri, nu a comis infracţiuni legate de armele de foc, nu a comis fapte de violenţă sau împotriva ordinii publice sau braconaj). 


Persoana respectivă este testată în ceea ce priveşte legislaţia privind armele de foc, trebuie să aibă cunoştinţe de prim-ajutor şi să se supună unor investigaţii medicale, care pot include, opţional, şi un test psihologic. 

Pentru dreptul de proprietate asupra armelor de categorie A (arme de foc interzise), B (arme de foc supuse autorizării) şi C (arme de foc supuse declaraţiei) - conform clasificării prezentate la Austria - este necesară deţinerea unei licenţe. Pentru achiziţionarea armelor de categorie A şi B este necesar un permis eliberat de poliţie înainte de cumpărarea armelor. În categoria A sunt cuprinse şi dispozitive precum amortizoarele de zgomot, ghidajele de ochire cu laser, etc.  

Dreptul de proprietate al armelor utilizate în scopuri de auto-apărare se poate acorda tuturor cetăţenilor fără necesitatea de a dovedi un motiv bine întemeiat. Numărul de arme de foc deţinute de o persoană nu este limitat, dar cu toate acestea nu se acordă şi un al treilea permis. Potrivit Legii armelor, o armă nou achiziţionată trebuie să fie declarată de către titularul acesteia la departamentul de poliţie competent în termen de zece zile lucrătoare. Pe baza raportului Poliţiei se poate înregistra arma şi se obţine un paşaport pentru aceasta. 


Normele de depozitare în condiţii de siguranţă sunt definite de lege, iar cerinţele privind depozitarea depind de numărul de arme de foc depozitate şi/sau cantitatea de muniţie stocate. Fiecare armă trebuie să poarte marca producătorului, codul persoanei sau entităţii care scoate arma la vânzare, seria, modelul, ţara de origine şi calibrul.
Utilizarea armelor militare
Cadrul legal
 privind activitatea de comercializare a produselor militare este supusă prevederilor Legii nr. 62/200 şi Codului penal. Organul de stat responsabil pentru controlul activităţii de export/import al produselor militare este Ministerul economiei şi comerţului, care acordă şi licenţele obligatorii în cooperare cu Ministerul Apărării, Ministerul de Interne şi Ministerul de Externe.

Potrivit legii, există două sisteme de control: firmele trebuie să obţină un permis pentru angajarea în activităţi de comerţ cu produse militare, pe baza căruia pot să intre în legătură cu parteneri din străinătate şi pot obţine ulterior licenţele pentru tranzacţii individuale. 

Comerţul cu arme mici pentru uzul individual al persoanelor fizice este reglementat de aceleaşi legi cu specific militar, cu menţiunea că firmele care comercializează astfel de produse sunt obligate să obţină şi acordul poliţiei pentru toate categoriile de arme, inclusiv arme albe. 

Importul echipamentelor militare este subiect al controlului. Licenţa de export este acordată de Ministerul Economiei şi Comerţului. Criteriile de acordare a licenţelor sunt specifice tipurilor de echipamente şi muniţie comercializate. 

Structura industriei de apărare cuprinde, în principal, următoarele elemente: sisteme de pilotaj aerian şi de ochire; transportoare amfibii mici; sisteme radar şi de identificare a ţintelor; armament şi muniţie pentru infanterie; vehicule grele; echipament de protecţie împotriva armelor nucleare şi chimice; muniţie.

DANEMARCA

Baza legală
-  Legea nr. 13161/2007 privind armele şi explozivii
-  Legea activităţilor poliţieneşti (2004)
· Legea privind exportul armelor (2001)
· Legea privind materialele de război (1990)
, cu modificările ulterioare. 

Persoane fizice şi juridice

Legea consolidată nr. 13161/2007 privind armele şi explozivii
 prevede faptul că fără deţinerea unei licenţe sau autorizaţii acordate de ministrul justiţiei sau de către o persoană autorizată de ministru, nu pot fi importate sau fabricate: 
1) arme de foc, butoiaşe, percutoare, încărcătoare, alte piese detaşabile necesare armelor de foc;

2) muniţie pentru armele de foc, inclusiv tuburi goale, şuruburi, capse de percuţie, siguranţe fuzibile şi proiectile;
3) grenade de mână, bombe, mine şi arme similare care pot şi aruncate prin explozia cauzată de presiune;
4) cartuşe, cutii de spray şi obiecte similare, concepute pentru a dispersa substanţe care pot provoca un prejudiciu - ameţeli sau iritaţii - la scurt timp după expunere;
5) explozibili (substanţe explozive şi obiecte care conţin explozivi);
6) arbalete şi curele;
7) arme folosite ca dispozitive de avertizare, cu gaze sau combinate;

8) amortizoare de zgomot, dacă sunt proiectate pentru a fi montate pe arme de foc;
9) Obiective electronice optice cu un fascicul de lumină sau cu amplificatoare  electronice laser, echipamente de infraroşu, dacă acestea sunt proiectate pentru a fi montate pe armele de foc.

Interdicţia nu se referă la:

a) armele acţionate cu aer comprimat;

b) cartuşe de calibru de cel mult 4,5 mm sau muniţie pentru astfel de cartuşe cu proiectile în formă de glonţ şi lungimea cartuşului de cel mult 12 mm;
c) echipamente de sacrificare, care pot fi utilizate numai pentru abatorizare şi muniţia aferentă;
d) articolele pirotehnice.
Fără licenţa sau autorizaţia acordată de ministrul justiţiei sau persoana autorizată de ministru să elibereze astfel de licenţe sau autorizaţii, obiectele sau substanţele enumerate mai sus nu pot fi cumpărate, transportate, deţinute, utilizate sau predate altei persoane care nu deţine licenţă sau autorizaţie. Aceeaşi interdicţie se aplică şi persoanelor cu vârsta sub 18 ani.

Dispoziţiile de mai sus nu se aplică înlocuirii părţilor defecte ale unei arme în timpul reparaţiei. 
Titularii de licenţe de vânătoare şi membrii cluburilor de profil, care deţin certificate de membru şi permis de armă pentru puşti de vânătoare cu ţeavă lisă, pot dobândi dreptul de a transporta şi utiliza următoarele obiecte:
1) puşti de vânătoare cu ţeavă netedă, cu butoi, cu o lungime de cel puţin 55 cm, şi calibru maxim de 12, care nu deţine mai mult de două cartuşe;
2) butoiaşe, încărcătoare, şi piese detaşabile pentru puştile menţionate;
3) cartuşe de puşcă încărcate.

Personal specializat din instituţiile de profil
În Danemarca, uzul de armă de către forţele de ordine este reglementat de Legea activităţilor poliţieneşti (2004). Din anul 1965, fiecare poliţist danez are obligaţia de a purta armă de foc. Din anul 2000, aceştia sunt echipaţi cu armă tip Heckler & Koch, calibru 9 mm.

Potrivit art. 17, alin. 1 din lege
, armele de foc pot fi utilizate doar în următoarele cazuri: 


- pentru a preîntâmpina un atac iminent sau în desfăşurare asupra unei persoane;


- pentru a preveni un pericol iminent pentru viaţa unei persoane sau în cazul în care o persoană se află în pericol de vătămare gravă;


- pentru a asigura reţinerea persoanelor care sunt suspectate, pe motive întemeiate, că au comis sau intenţionează să comită un atac periculos asupra unei alte persoane.


Alin. 2 stipulează obligativitatea avertizării persoanei asupra căreia ar urma să se utilizeze arma. În situaţia în care există riscul ca o a treia persoană să fie rănită, uzul de armă va fi considerat o ultimă opţiune. 


Legea mai prevede că toţi ofiţerii implicaţi în situaţiile menţionate au obligaţia de a completa un raport special în care să precizeze circumstanţele, faptele precum şi temeiul în baza căruia au făcut uz de armă.

Sintagma uz de armă are următoarele accepţiuni: executarea focului de avertizare, executarea focului asupra unei persoane şi utilizarea armei ca instrument de persuasiune în scopul îndeplinirii unui ordin de către persoana vizată. În situaţia în care o persoană este rănită sau ucisă de către un ofiţer de poliţie într-o acţiune de serviciu cu uz de armă, incidentul este anchetat de o unitate specială din cadrul Parchetului Public General.

Utilizarea armelor militare

În principiu este interzisă manufactura de arme, muniţii etc., dar pot fi acordate licenţe pentru fabricarea armelor după o evaluare a fiecărui caz în parte
 (secţiunea 1 a Legii privind armamentul şi explozibilii). Această prevedere nu este aplicabilă autorităţilor militare sau poliţieneşti (secţiunea 8(1) şi 9(1) a Legii privind armamentul şi explozibilii). 

De asemenea, Legea privind materialele de război interzice producerea de armament, în principiu. Fabricarea se poate face numai cu permisiunea Ministerului Justiţiei, activitatea de producţie fiind subiect al inspecţiilor efectuate de Comisia Naţională pentru Controlul Armelor de Foc (secţiunile 10 şi 12 ale legii). 

Legea privind armamentul şi explozibilii interzice, în principiu, importul şi exportul de armament, muniţie etc., dar pot fi acordate licenţe pentru importul sau exportul de arme după evaluarea fiecărei situaţii în parte. Similar, de la aceste dispoziţii sunt exceptate autorităţile militare, precum şi cele ale poliţiei. Potrivit secţiunii 8(2) a Legii privind armamentul şi explozibilii, interdicţia privind exportul de armament nu este aplicabilă forţelor armate sau personalului militar care efectuează serviciul militar. Exportul temporar de echipamente şi materiale militare de către autorităţile militare în scopul reparării sau mentenanţei nu este supus procedurii de solicitare a unei permisiuni pentru export. 

Documentele necesare pentru obţinerea unei licenţe de export depind, printre altele, de statutul exportatorului şi importatorului, de statul în care se efectuează exportul, de cantitatea de armament, de scopul privind utilizarea armamentului. În cele mai multe cazuri este necesară licenţa de import sau Certificatul Internaţional de Import eliberate de autorităţile competente în ţara de import. 

Operaţiunile de tranzit sunt guvernate de reglementările legale aplicabile importului şi exportului. Reglementările privind tranzitul armamentului pe teritoriul Danemarcei implică deţinerea anterioară tranzitului a unei permisiuni pentru import şi export. Dacă această condiţie este îndeplinită, Ministerul Justiţiei eliberează o permisiune unică - licenţa de tranzit.

Secţiunea 10 a Legii privind armamentul şi explozibilii şi secţiunea 43 a Ordinului privind armamentul şi muniţia
 incriminează activităţile ilegale de fabricare, import, export, achiziţie, deţinere, uz şi vânzare de armament şi explozibili ca fiind infracţiuni penale. Sancţiunile aplicabile sunt de la amendă până la închisoare de peste 2 ani. În cazuri excepţionale, în care sunt implicate arme periculoase, sancţiunea aplicabilă poate fi reprezentată de pedeapsa închisorii care poate excede 6 ani (secţiunea 192 (a) din Codul penal danez).

Persoanele care comit acte teroriste sunt pedepsite cu închisoarea pe viaţă pentru încălcarea dispoziţiilor prevăzute de secţiunea 10 (2) a Legii privind armamentul şi explozibilii. De aceeaşi pedeapsă este pasibilă, de asemenea, orice persoană care transportă armament sau explozibili cu intenţia de a desfăşura acte teroriste (secţiunea 114 (2) Cod penal). 

Legea privind materialele de război reiterează sancţiunile aplicabile pentru producerea ilegală de armament, încadrându-le în categoria infracţiunilor de natură penală. Unităţile teritoriale de poliţie sunt autorităţile responsabile pentru investigaţiile de natură penală sub toate aspectele, privind comerţul ilicit cu arme mici sau arme de foc.    

Armele de foc importate de către Forţele Armate daneze după 30 iunie 2001 sunt marcate cu o formulă de identificare unică, marcată de către ţara producătoare.

Forţele armate daneze deţin evidenţa înregistrărilor electronice a tuturor armelor aflate în dotare. 

De asemenea, poliţia daneză administrează registrul central electronic denumit Registrul Armelor în care sunt înregistrate toate persoanele autorizate să deţină arme. Înscrierea în registrul electronic se face în baza solicitării, a licenţelor de deţinere a armelor de foc, dar şi pe baza înregistrărilor privind vânzarea armelor de foc. 

Registrul deţinut de poliţie conţine şi informaţii privind pierderea sau găsirea de arme. În cazul pierderii sau găsirii unei arme care are ştanţat un număr, informaţia va fi transmisă şi prin Sistemul de Informaţii Schengen (SIS).          

Registrul conţine orice informaţie relevantă şi cu privire la:

· categoria şi tipul de armă;

· numele producătorului;

· modelul;

· seria armei;

· calibrul;

· caracteristici speciale.

Armele de foc deţinute de forţele armate daneze insuficient marcate la momentul importului vor trece printr-o nouă procedură de marcare desfăşurată de Comandamentul danez responsabil cu echipamentele militare. Sunt păstrate înregistrări ale tuturor operaţiunilor privind armamentul utilizat, distrus, furat, pierdut. Toate armele vândute de poliţia daneză sunt înregistrate sub un număr specific descriptiv într-un sistem de inventariere electronică. Transferul din şi către un depozit este, de asemenea, supus înregistrării. Armele predate către personalul poliţiei sau către o unitate de poliţie sunt înregistrate într-un sistem electronic care conţine informaţii despre toţi angajaţii din forţele daneze de poliţie, inclusiv armele pe care le au în dotare.  

Exportul şi importul de armament se află sub controlul prevăzut de Legea privind armamentul şi explozibilii. 

Tot armamentul menţionat în Lista Comună a Uniunii Europene privind produsele militare
, precum şi cel aflat pe lista Acordului de la Wassenaar
 face subiectul controlului exporturilor de tehnologie şi echipament militar. 

Legea privind armamentul şi explozibilii interzice importul şi exportul de echipamente şi tehnologie militară fără acordul Ministerului Justiţiei în fiecare caz în parte. Această regulă se aplică şi în domeniul tranzitului internaţional de armament.

Legea anterior menţionată nu face referire la condiţiile care trebuie îndeplinite pentru ca o licenţă de export să fie acordată. Este, însă, aplicabil ca regulă, refuzul acordării unei licenţe de export unei persoane care are intenţia de a exporta armament în state implicate în conflicte armate sau în zone cu grad mare de instabilitate, în care au loc conflicte violente sau care sunt subiect al unui embargo impus de Organizaţia Naţiunilor Unite, Uniunea Europeană sau Organizaţia pentru Securitate şi Cooperare în Europa. De asemenea, sunt respectate criteriile prevăzute de Codul de Conduită al Uniunii Europene privind exporturile de arme, principiile la care Codul face referire considerându-se ca fiind standarde minime pentru acordarea licenţelor de export.  

Ministerul Justiţiei poate interzice exportul armelor şi muniţiilor de orice (alt) tip. Potrivit secţiunii 19 din Hotărârea Guvernului asupra armamentului, este interzis exportul oricărui tip de armă sau muniţie în lipsa unui acord în acest sens. 

ESTONIA


Cadrul legal

- Legea armelor

- Legea nr. 26/2009 privind Poliţia şi Paza de coastă

- Legea Poliţiei, nr. 10/1990

Persoane fizice şi juridice

Doar persoanele care au obţinut un permis de port-armă pot dobândi în mod legal dreptul de a poseda sau purta o armă de foc sau muniţie.
Solicitanţii de licenţă sunt obligaţi să prezinte un motiv temeinic de a obţine o armă de foc, de exemplu, de vânătoare, tir, colecţii, protecţie personală, securitate sau pentru activităţi culturale.

Vârsta minimă pentru a deţine o armă în proprietate este de 18 ani pentru activităţile sportive şi vânătoare: puşti de vânătoare, cu gaz şi aer comprimat, şi de 21 pentru toate celelalte arme de foc.
Un solicitant al unei licenţe trebuie să treacă un control care cuprinde cazierul penal, sănătatea mintală, etc. De asemenea, solicitantul trebuie să urmeze cursuri de specialitate, după care este testat.

Licenţa pentru deţinerea de arme de foc se reînnoieşte la fiecare 5 ani.
Autorităţile deţin o evidenţă a populaţiei civile autorizată să achiziţioneze, să posede, să vândă sau să transfere o armă de foc sau muniţie.
Proprietarii de arme de foc au dreptul să deţină doar o cantitate limitată de muniţie
.
Personal specializat din instituţiile de profil
Poliţia din Estonia este formată din următoarele structuri: Poliţia de stat, Poliţia de Frontieră, Serviciul Imigrări şi Poliţia municipală (locală). Primele 3 structuri dispun de arme şi muniţie, dar utilizarea lor este strict limitată, fiind reglementată prin lege. Armele de tip militar nu pot fi transferate către poliţia locală.

După aderarea la Uniunea Europeană şi NATO, în anul 2010, în temeiul noii Legi privind Poliţia şi Paza de coastă, a fost creată o structură comună (PBGB), care este condusă de un director general, ce îndeplineşte funcţia de şef al poliţiei naţionale
. PBGB are ca atribuţii protejarea ordinii publice, a frontierelor naţionale, gestionarea problemelor în domeniul migraţiei şi în operaţiunile de salvare, accidente de mediu şi protecţia oficialilor guvernamentali. 
Poliţia de stat este împărţită în patru prefecturi regionale, care cuprind secţii de poliţie, structuri de grăniceri şi birouri pentru probleme de migraţie şi cetăţenie. Subunităţile locale asigură prezenţa poliţiei în oraşe şi sate. 

Toate resursele materiale de care dispune PBGB sunt furnizate de Ministerul de Interne, conform bugetului naţional. Achiziţionarea de echipamente, inclusiv arme şi muniţie pentru poliţie, este coordonată prin procesul de achiziţii publice. 

Armele standard ale Poliţiei de stat includ arme de foc, cu gaz, arme pneumatice, dispozitive de şoc electric, etc. Poliţia de frontieră dispune de pistoale Walther P99Q, Heckler & Koch, pistoale semi-automate Parabellum, pistoale mitralieră Galil AR, SAR, AK-4, puşcă M14, Benelli M3T şi Negev.


Echipamentul special folosit de Poliţia din Estonia include cătuşe, bariere tehnice, tunuri de apă; grenade cu gaz lacrimogen, de fum, sonice, lumină sau alte efecte, dispozitive pentru producerea senzaţiei de durere, câini, dispozitive explozive pentru scopuri speciale şi care nu sunt folosite împotriva unei persoane, dispozitive audio, de iluminare şi marcare utilizate în scopuri speciale.

În anul 1991, în cadrul Poliţiei judiciare a fost înfiinţată o unitate specială numită K-Commando. Această unitate se ocupă în principal cu situaţiile de luare de ostatici, combaterea terorismului, arestarea şi escortarea criminalilor de mare risc, detenţia cu risc ridicat, căutări de persoane, protecţia persoanelor importante şi a martorilor protejaţi. Sarcinile şi îndatoririle K-Commando sunt apropiate de cele ale altor unităţi similare, care funcţionează în armată sau poliţie. 

Legea permite ofiţerilor de poliţie să folosească armele pentru autoapărare, pentru oprirea acţiunilor criminale şi a ameninţărilor grave la adresa securităţii şi sănătăţii persoanei sau eliminarea unei tulburări publice. De asemenea, legea prevede că un ofiţer de poliţie trebuie să avertizeze iniţial o persoană sau un grup înainte de a putea utiliza arma şi pentru a oferi celor implicaţi posibilitatea de a se retrage în mod voluntar. 

În timp ce mijloacele speciale pot fi folosite pe baza aprecierii situaţiei din teren, analizată de şeful poliţiei, armele de foc letale pot fi utilizate numai în cazul în care nu există nicio altă cale de a contracara o ameninţare. 
FINLANDA


Baza legală

- Directiva europeană privind armele de foc nr. 601/2001
- Legea Poliţiei nr. 872/ 2011

Persoane fizice şi juridice

Solicitantul unui permis de port-armă trebuie să se adreseze Departamentului de poliţie din localitatea de reşedinţă. Armele de foc şi dispozitivele aferente trebuie prezentate poliţiei în momentul în care se solicită permisul. Acestea trebuie însoţite de actele de achiziţie ale armelor sau componentelor
.


Permisul se acordă pe termen nelimitat, dar pentru o serie de motive speciale, poate fi acordat pe durată determinată.


Dreptul de deţinere a armelor de foc îl au şi colecţionarii, în baza unui permis „paralel”. Aceştia pot deţine în colecţii şi arme de foc care aparţin statului. 


Un permis poate fi acordat pentru următoarele scopuri:


1) artistic;


2) păstrarea într-un muzeu sau o colecţie;


3) protecţia integrităţii personale sau a proprietăţii.


Într-un mod similar se acordă şi permisul de achiziţionare a muniţiei. 


Deţinerea de spray-uri cu gaz se realizează tot după eliberarea unui permis ce permite achiziţionarea şi folosirea unui tub de gaz cu pulverizare. Permisul se acordă pe o durată de 5 ani şi poate fi reînnoit. Permisul poate fi acordat dacă solicitantul a împlinit 18 ani şi are cunoştinţe privind utilizarea şi transportul în siguranţă. 


Retragerea unui permis se face la cererea titularului, persoană fizică sau juridică, precum şi în situaţia în care titularul se face vinovat de comiterea unei infracţiuni privind regimul armelor şi muniţiilor sau a comis o faptă cu violenţă, conform prevederilor Codului penal.


De asemenea, retragerea permisului se face atunci când starea de sănătate a deţinătorului nu-i mai permite deţinerea şi utilizarea armei, iar în cazul persoanelor juridice a intervenit radierea sau încălcarea condiţiilor prevăzute de lege, inclusiv în cazul permisului „paralel”.


Titularul unui permis european de deţinere, transport şi comercializare a armelor de foc poate desfăşura activităţile menţionate de Directiva europeană privind armele de foc nr. 601/2001. Acesta poate să desfăşoare o activitate pe teritoriul Finlandei dacă deţine o invitaţie scrisă din partea unui cetăţean rezident. 


O persoană care în mod deliberat:


1. desfăşoară activităţi de export-import cu arme de foc şi muniţie obişnuită sau periculoasă în scopuri comerciale, fără deţinerea de licenţe;


2. desfăşoară activităţi de reparaţii sau transformări ale armelor de foc sau ale componentelor, fără licenţă, în scopuri comerciale;


3. oferă o armă spre folosire sau păstrare unei persoane care nu deţine nici un fel de licenţă sau permis;


4. nu plăteşte taxele legale stabilite pentru deţinerea şi folosirea armelor;


5. nu depune la entităţile abilitate armele care au devenit necorespunzătoare  pentru utilizarea permanentă,

este sancţionată cu amendă sau închisoare de până la 2 ani.


Tentativa se pedepseşte.


Deţinerea unei arme de foc, de componente aferente, cartuşe sau proiectile speciale nu este considerată o infracţiune prevăzută de legea privind armele de foc în cazul în care persoana în cauză informează poliţia din proprie iniţiativă.
Personal specializat din instituţiile de profil

În Finlanda, utilizarea armelor de foc de către forţele de poliţie este reglementată de Legea Poliţiei nr. 872/ 2011
, amendată prin Legea 1168/ 2013.

Potrivit art. 19, armele de foc trebuie utilizate doar în cazul în care este nevoie (şi nu există altă posibilitate) pentru a opri acţiunile unei persoane îndreptate împotriva sănătăţii sau vieţii unei alte persoane. Armele de foc pot fi utilizate, de asemenea, pentru a îndepărta un obiect, animal sau alt obstacol în timpul misiunilor urgente şi foarte importante. Armele de foc nu trebuie utilizate pentru a dispersa o mulţime, acest lucru trebuind realizat doar cu proiectile cu gaz lacrimogen sau alte tipuri de proiectile asemănătoare, acţionate de arme de foc, în condiţiile reglementate de lege.


Utilizarea unei arme de foc presupune avertizarea că urmează să fie utilizată, ameninţarea şi în ultimă instanţă efectuarea tragerii. Scoaterea armei şi pregătirea ei pentru a fi gata de utilizare nu se încadrează în procedura de utilizare a armei de foc.

Decizia de a soma la nevoie şi utilizarea efectivă a armei de foc trebuie să aparţină unui ofiţer de poliţie cu funcţie de comandă, dacă este posibil, având în vedere caracterul de urgenţă al unor astfel de misiuni
.

FRANŢA


Cadrul legal


- Codul de securitate internă


- Decretul nr. 700/2013 privind controlul preventiv al armelor


- Codul Apărării

- Codul penal


- Ordinul privind crearea de aplicaţii de gestiune şi a Registrului computerizat privind proprietarii şi titularii de arme de foc

- Decizia din 6 iunie 2006 privind Regulamentul angajaţilor din Poliţia naţională


- Decretul privind exporturile de arme de foc
- Decretul nr. 589 din 6 mai 1995 privind regimul dispozitivelor militare, armelor şi muniţiilor cu modificările şi completările ulterioare
;

- Ordonanţa nr. 1021 din 29 august 1962 privind regimul armelor, muniţiilor, explozibililor şi dispozitivelor militare, cu modificările şi completările ulterioare (versiune consolidată la 27 decembrie 2008)   

Persoane fizice şi juridice


Legislaţia privind controlul armelor cuprinde Codul de securitate internă,  Decretul nr. 2013-700/2013, privind punerea în aplicare a Legii nr. 2012-304/2012 privind instituirea unui control modern, simplificat şi preventiv al armelor, Codul de Apărare, Ordinul privind crearea de aplicaţii de gestiune şi a Registrului computerizat privind proprietarii şi titularii de arme de foc (2007), Decretul privind exporturile de arme de foc (2014), precum şi alte documente
.


Pentru cumpărarea unei arme de foc este necesară obţinerea unui permis de vânătoare sau a unei licenţe sportive. Vârsta minimă pentru o deţinerea unei arme este de 18 ani, dar plafonul poate fi coborât până la 12 ani pentru persoanele care desfăşoară activităţi sportive. Solicitantul trebuie să treacă un control medical, care cuprinde inclusiv un examen psihiatric, şi să nu aibă cazier penal. Licenţa de deţinere a unei arme trebuie reînnoită la fiecare 5 ani.

Armele de foc sunt împărţite în opt categorii, fiecare având reglementări proprii. Numărul de cartuşe care pot fi păstrate la domiciliu este limitat la 20/armă. Numărul total de arme de foc deţinute de o persoană este, de asemenea, limitat la 12. Civilii nu au dreptul să deţină arme de război, pistoale şi arme lungi, arme de foc automate, arme de foc deghizate sub forma altor obiecte şi armuri, muniţie incendiară, etc.
· Categoria A a armelor este reprezentată de armele de război a căror achiziţionare şi deţinere este interzisă
:

A1


1.  arme de foc deghizate;


2. pistoale, indiferent de sistemul de operare, care combină următoarele caracteristici: 


- peste 21 de focuri, fără reîncărcare;


- încărcător mai mare de 20 de cartuşe;


3. arme lungi, indiferent de sistemul de operare, care combină următoarele caracteristici: 


- peste 21 de focuri, fără reîncărcare;


- încărcător cu peste 30 de cartuşe;


4. arme de foc cu ţeavă ghintuită şi muniţia aferentă, cu un diametru mai mare de 20 mm, cu excepţia armelor de foc concepute pentru tragere exclusiv cu proiectile nemetalice;


5. arme de foc cu ţeavă lisă şi muniţia aferentă, cu un calibru mai mare de 8 mm, cu excepţia armelor de foc din categoria C1 sau D2 enumerate prin ordin comun al miniştrilor apărării, de interne şi industrie;


6. muniţie cu proiectile mai mari sau egale cu 20 mm, cu excepţia celor utilizate de armele de foc enumerate la categoria D1;


7. componente ale acestor arme de foc şi ale muniţiilor (…);


A2


1. arme de foc cu repetiţie, componente esenţiale concepute special pentru ele şi orice dispozitive suplimentare;


2. arme şi muniţie incendiară, precum şi componente ale acestora.
· Categoria B: armele de foc supuse autorizării pentru achiziţionare şi deţinere:

1. dispozitive transformate în arme de foc, care nu sunt incluse în alte categorii;


2. arme lungi:


a) arme semi-automate cu cartuşe cu un diametru mai mic de 20 mm, cu o capacitate de tragere mai mare de 3 focuri sau echipate cu încărcătoare detaşabile care să nu depăşească 31 de cartuşe;


b) arme cu repetiţie cu încărcare manuală, cu cartuşe cu un diametru mai mic de 20 mm, cu o capacitate de tragere mai mare de 11 focuri şi posibilitate de reîncărcare după cel mult 31 de cartuşe;


c) arme cu o lungime minimă totală mai mică sau egală cu 80 cm, cu butoi de lungime mai mică sau egală cu 45 cm;


d) arme semi-automate cu repetiţie, cu ţeavă lisă, cu o lungime minimă totală mai mică sau egală cu 80 cm, cu butoi de lungime mai mică sau egală cu 60 cm;


e) arme având aspectul unei arme automate de război;


3. arme de foc fabricate pentru a trage un singur glonţ sau mai multe proiectile nemetalice, clasificate prin ordin al miniştrilor;


4. arme de foc, indiferent de modul de acţionare, cu următoarele calibre: a) calibru 7,62 x 39 mm; b) calibru 5,56 x 45 mm; c) calibru rusesc 5,45 x 39 mm; d) calibru 12,7 x 99 mm; e) calibru 14,5 x 114 mm;


5. componente ale armelor de foc enumerate la punctele anterioare (…);

· Categoria C: armele de foc supuse declarării pentru achiziţionare şi deţinere:

1. arme de foc lungi, cu repetiţie, semi-automate, cu proiectile mai mici de 20 mm, echipate cu sisteme de alimentare pentru 3 focuri;


2. arme scurte, cu repetiţie, cu proiectile mai mici de 20 mm, echipate cu sisteme de încărcare de până la 11 cartuşe, fără butoiaş;


3. elemente ale acestor arme; 


4. arme de foc fabricate pentru proiectile nemetalice;


5. arme şi lansatoare pentru care proiectilul este propulsat cu o energie mai mare de 20 J;


6. arme cu caracteristici echivalente, din motive legate de pericolul pe care-l au, clasificate prin ordin al miniştrilor;


7. muniţii şi componente pentru această categorie.
· Categoria D: arme care fac obiectul înregistrării:

a) arme cu ţeavă lisă cu un foc;


b) elemente componente pentru astfel de arme;


c) muniţie;

d) arme neutralizate;

e) arme şi colecţii istorice fabricate înainte de data de 1 ianuarie 1900, cu excepţia celor periculoase, incluse în altă categorie, prin ordin comun al miniştrilor apărării, de interne şi industrie;


f) reproduceri ale armelor.


Potrivit Codului de securitate internă, deţinerea ilegală a unei arme se pedepseşte cu închisoare de până la 3 ani şi amendă. În situaţia în care se constată modificarea unei arme, a seriei sau emblemei firmei producătoare sau a altor caracteristici de identificare, pedeapsa cu închisoarea este de 5 ani, iar amenda de 75.000 de euro. 
Personal specializat din instituţiile de profil
Există trei structuri principale care pot deţine şi utiliza arme de foc: Poliţia Naţională, Jandarmeria şi forţele locale de poliţie (municipale)
. Membrii Poliţiei Naţionale şi ai Jandarmeriei au acces la o gamă similară de arme, cuprinzând pistoale şi diverse arme neletale. Jandarmeria, care reprezintă o componentă a armatei franceze, are acces la o gamă mai largă de arme şi echipamente, inclusiv la vehicule blindate.  

Forţele de poliţie municipale nu sunt întotdeauna înarmate, existând restricţii stricte cu privire la tipurile de arme care le sunt permise pentru deţinere şi utilizare. 

Ofiţerii care fac parte din organele de cercetări penale pot utiliza armele din dotare în anumite circumstanţe, iar situaţiile în care are loc utilizarea armelor letale sunt anchetate de drept, conform legii. 


În plus faţă de Poliţia Naţională şi Jandarmerie, unele oraşe dispun de forţe de poliţie municipale, care se află sub autoritatea primarului. Aceste forţe locale au mult mai puţine competenţe decât cele două corpuri principale de aplicare a legii naţionale, „oferind o prezenţă în uniformă în stradă”, conform statutului administraţiei locale.


De la 1 ianuarie 2014, o singură organizaţie este responsabilă pentru achiziţiile publice ale Jandarmeriei şi Poliţiei Naţionale: Serviciul pentru echipamente şi logistică pentru securitatea interioară (SAELSI). Forţele de poliţie municipale sunt finanţate şi echipate de primăria localităţii unde îşi desfăşoară activitatea.


Echipamentul standard pentru membrii Poliţiei Naţionale include, de obicei un pistol, care este purtat obligatoriu. Pistolul standard actual al Poliţiei Naţionale este de tip Sig Sauer SP2022. În cazul misiunilor, poliţiştii pot dispune de cătuşe, un baston de cauciuc, spray-uri lacrimogene, pistoale cu gloanţe de cauciuc, dispozitive Taser sau puşti cu repetiţie, dacă este necesar.


Jandarmii au, în general, acelaşi echipament ca şi Poliţia Naţională: pistol standard, aceeaşi gamă de arme non-letale, puşcă standard de asalt FAMAS, pistoale mitralieră şi alte tipuri de arme automate.


Unităţi de elită pentru operaţiuni speciale se regăsesc în toate structurile descrise mai sus. Atât Poliţia Naţională, cât şi Jandarmeria au un număr de unităţi specializate pentru sarcini cum ar fi controlul mulţimii şi operaţiunile antiterorism. Dintre acestea, cea mai importantă este Forţa de Intervenţie a Poliţiei Naţionale (FIPN), care este o unitate de elită pentru operaţiuni speciale - atacuri teroriste, luare de ostatici sau alte situaţii de urgenţă. 

Jandarmeria are o unitate similară numită Grupul Naţional de Intervenţie al Jandarmeriei (GIGN). Această structură poate utiliza o gamă largă de arme şi echipamente, inclusiv elicoptere, vehicule blindate, armament greu, echipament de protecţie chimic, biologic, radiologic şi nuclear. 


În ceea ce priveşte utilizarea armamentului din dotare, pentru Poliţia Naţională şi cea municipală se aplică regulile normale de „legitimă apărare”. Aceste structuri pot folosi armele pentru autoapărare sau pentru a opri săvârşirea unei activităţi criminale, forţa utilizată trebuind să fie proporţională cu ameninţarea, în conformitate cu prevederile Codului penal. Armele letale pot fi utilizate numai pentru a proteja o persoană, dar nu pot fi folosite pentru a proteja un obiect; un ofiţer de poliţie franceză nu poate trage un foc de armă pentru a opri un hoţ, de exemplu.


Jandarmeria este autorizată, potrivit Codului Apărării, să utilizeze armele de foc letale atunci când este necesar să apere o poziţie sau pentru a opri o persoană care refuză să se supună ordinelor. De asemenea, Jandarmeria poate utiliza armamentul din dotare dacă un vehicul forţează trecerea printr-un punct de control, chiar dacă acest lucru nu reprezintă o ameninţare imediată pentru forţele de ordine. 


În 2010, Ministerul francez de Interne a decis să schimbe muniţia standard utilizată de către ofiţerii de poliţie. Statistica evidenţiază că utilizarea muniţiei de oţel a condus la un număr relativ mare de decese, în urma intervenţiilor Poliţiei. Astfel, din anul 2010 se utilizează tuburi goale în interior, care au viteze şi putere de penetrare mai mici.
Utilizarea armelor militare
Codul apărării, structurat în două părţi, partea legislativă şi partea de reglementare conţine dispoziţii generale cu referire la domeniul militar şi organizarea sistemului de apărare, decretele fiind actele normative cu caracter special, care detaliază principiile generale ale Codului. 
Armele, dispozitivele militare şi muniţiile care sunt supuse controlului prevăzut de Decretul nr. 589 din 1995 privind regimul dispozitivelor militare, armelor şi muniţiilor, cu modificările şi completările ulterioare se încadrează în următoarele categorii:

· arme de mână;

· arme de umăr; 

· arme automate;

· arme semi-automate;

· arme cu repetiţie;

· arme de foc cu o singură lovitură;

· arme de alarmare;

· arme de start (marchează debutul unei acţiuni);

· arme de semnalizare;

· muniţii cu proiectile perforante;

· muniţie cu proiectile explozive;

· muniţii cu proiectile incendiare;

· muniţii cu proiectile expansive;

· dispozitive amorsate;

· dispozitive încărcate;

· elemente componente ale armelor;

· elemente componente ale muniţiei;      

Clasificarea materialelor de război, a armelor şi muniţiilor, precum şi a dispozitivelor prevăzute în Codul apărării (Cartea III) şi Decretul nr. 589 din 1995 (versiunea consolidată) se face după cum urmează:

A. Materiale de război 

· de categoria I (arme de foc şi muniţia aferentă, destinate războiului terestru, naval sau aerian - arme de mână semi-automate sau cu repetiţie, arme, muschete şi carabine de toate calibrele, cu repetiţie sau semi-automate, destinate utilizării militare, elemente componente ale armelor – mecanisme de armare, carcase etc, dispozitive suplimentare sau înlocuitoare, muniţie cu percuţie centrală şi elementele lor componente - proiectile, alte dispozitive, pistoale automate, pistoale mitralieră şi arme automate de toate calibrele, lunete, obuze şi mortiere, grenade, bombe şi torpile, mine, rachete şi alte tipuri de proiectile, dispozitive nucleare explozive etc).

· de categoria a II-a (echipamente destinate în luptele în care sunt utilizate arme de foc - maşini de luptă, vehicule blindate, submarine, lansatoare, acumulatori electrici pentru submarine, sisteme anaerobe de propulsie, armament aerian, periscoape, dispozitive de observaţie, de detecţie, materiale utilizate în condiţii de vizibilitate redusă, echipamente de transmisie şi de telecomunicaţii, mijloace de criptare, echipamente de buiaj, etc);

· categoria a III-a (materiale de protecţie împotriva gazelor de luptă şi echipamente destinate războiului chimic).

B. Arme şi componente, muniţii şi componente care nu sunt considerate materiale de război:

- de categoria a IV-a: diferite arme de foc în scop de apărare şi componente pentru a căror achiziţie şi deţinere este necesară autorizaţia;

- de categoria a V-a: arme de vânătoare;

- de categoria a VI-a: arme albe;

- de categoria a VII-a: arme de tir etc;

- de categoria a VIII-a: arme şi muniţie de colecţie;

- materiale care nu pot fi încadrate într-una din categoriile menţionate anterior, dar care sunt supuse restricţiilor sau unor proceduri speciale pentru a fi importate sau exportate (prevăzute de art. L 2335-1 şi 2335-3 din Codul apărării - partea legislativă): sateliţi de detecţie sau de observaţii, echipamente aferente, rachete sau lansatoare, componente aferente sau utilaje speciale pentru fabricarea lor. 

Potrivit clasei în care se încadrează, competenţa privind măsurile care implică regimul diferitelor tipuri de arme revine, prin hotărâre:

- ministrului Apărării, la propunerea unei comisii comune a reprezentanţilor ministerelor implicate (stabilită prin hotărâre comună de către primul ministru, ministrul de Interne, ministrul Apărării, Justiţiei, Dezvoltării Afacerilor şi Economiei, Mediului, Industriei, autorităţii vamale etc.; de asemenea, prin acelaşi ordin va fi stabilit şi regulamentul de funcţionare al acestei comisii );


- ministrului Apărării, la propunerea unei comisii speciale formată din reprezentanţi ai ministerelor implicate şi ai delegaţiei interministeriale pentru securitatea sistemelor informatice, stabilită prin hotărâre comună de către primul ministru, ministrul Apărării şi ministrul Afacerilor Externe. 


GERMANIA


Baza legală

- Legea armelor

- Codul penal

- Legea privind comerţul exterior şi plăţile externe (2001)

- Legea privind producţia şi exportul de arme de război

Persoane fizice şi juridice


Persoanele care au împlinit vârsta de 18 ani pot să deţină şi să utilizeze o armă, după obţinerea unui permis. Acesta poate fi eliberat de autorităţile competente federale sau ale landurilor
.

Pentru acordarea unei licenţe/permis, solicitanţii trebuie:

- să aibă vârsta minimă de 18 ani;


- să aibă un cazier curat, să fie sănătoşi din punct de vedere psihic (pentru persoanele cu vârsta mai mică de 25 de ani) şi să aibă aptitudinile necesare (capacitate juridică, să nu fie dependente de droguri şi alcool); 


- să treacă un test tehnic de specialitate;


- să dovedească necesitatea deţinerii unei arme;


- să încheie o asigurare de răspundere civilă, de un milion de euro pentru vătămări corporale şi pagube materiale.


Autorităţile competente trebuie să verifice starea de sănătate şi aptitudinile personale ale titularilor de licenţe, inclusiv dovada asigurării de răspundere civilă, la intervale regulate de cel mult trei ani.


O licenţă emisă în conformitate cu prevederile legale poate fi suspendată cu scopul de a evita riscurile la adresa securităţii publice sau pentru protejarea vieţii şi sănătăţii umane. Licenţele pot fi eliberate cu respectarea anumitor condiţii sau o perioadă de valabilitate limitată.


Permisiunea de a cumpăra şi deţine o armă se acordă prin emiterea licenţei sau prin introducerea unui noi arme pe permisul deţinătorului. Solicitanţii unei licenţe trebuie să indice tipul, numărul şi calibrul armei. Licenţele de obţinere a unei arme sunt valabile o perioadă de un an, iar permisele privind dreptul de folosire a unei arme se eliberează fără o dată de expirare.


Persoanele care dobândesc o armă pe baza unei licenţe au o perioadă de două săptămâni pentru a raporta achiziţia, precizând în scris numele şi adresa persoanei de la care arma a fost achiziţionată.


Licenţele de deţinere a armelor pot fi emise de un club sau asociaţie de vânătoare autorizată. Asociaţia respectivă trebuie să verifice dacă solicitantul îndeplineşte condiţiile legale. În cazul în care solicitantul nu îndeplineşte condiţiile legale, clubul sau asociaţia trebuie să informeze autorităţile competente fără întârziere. 

Clasificarea armelor se realizează în conformitate cu prevederile Directivei europene. 

Pe lângă armele de război, sunt interzise armele de foc semiautomate portabile şi accesoriile aferente; puştile cu repetiţie modificate cu lungime mai mică de 95 cm sau cilindru mai mic de 45 cm; armele deghizate în alte obiecte (catarame, pixuri, torţe); armele telescopice, care pot fi pliate, scurtate sau demontate foarte rapid; sursele de iluminare laser, dispozitivele de ochire de noapte, telescoape, convertori de imagine, etc.; armele de foc scurte multi-foc, cu calibru mai mic de 6,3 mm, în cazul în care proiectilele nu sunt propulsate prin amorsarea proprie; barele de oţel, discuri în formă de stea, concepute pentru aruncarea la ţintă, substanţele inflamabile care pot fi utilizate pentru declanşarea de explozii; obiectele care conţin substanţe iritante sau alte substanţe active, cu excepţia cazului în care sunt autorizate ca fiind inofensive pentru sănătate, etc.


Achiziţionarea şi deţinerea fără licenţă priveşte următoarele tipuri de arme:


- arme cu aer comprimat, care folosesc combustibili cu propulsie rece, care conferă o energie cinetică de propulsie de max. 7,5 J/proiectil;


- arme cu aer comprimat, arme acţionate cu arcuri şi arme care folosesc combustibili de propulsie rece, care au fost fabricate înainte de 1 ianuarie 1970 şi au fost tranzacţionate în conformitate cu dispoziţiile în vigoare la acea dată;


- arme de foc proiectate pentru focuri de avertisment, iritante sau de semnalizare, care sunt conforme cu legea; 


- toată categoria de accesorii şi muniţii pentru tipurile de arme enumerate mai sus;


- armele de foc modificate, care sunt destinate spectacolelor de teatru, sesiunilor fotografice, de film sau de televiziune;


- modelele de arme fabricate înainte de anul 1900 (…).

Armele care pot fi achiziţionate după obţinerea unei licenţe, dar fără a fi nevoie de motivarea deţinerii, privesc armele de foc care conferă energie cinetică de max. 7,5 J/proiectil, precum şi muniţiile aferente. 


Nu sunt incluse în lege echipamentele subacvatice sportive care nu utilizează muniţie pentru propulsarea proiectilului; pistoalele care nu utilizează o energie cinetică mai mare de 0,5 J; arme utilizate pentru propulsarea de capse, dopuri, capace, săgeţi de plastic, care sunt introduse în armă folosind puterea musculară, cu excepţia cazului în care aceste obiecte pot fi utilizate şi cu pistol standard, armele de colecţie, decorative sau inutilizabile, care poartă o marcă de omologare.

Personal specializat din instituţiile de profil
Prevederile legale în vigoare autorizează uzul de armă în următoarele situaţii:

· protecţia altor persoane;

· autoapărare;

· pentru a ucide un infractor care a săvârşit un anumit tip de infracţiune foarte gravă (de exemplu luare de ostatici).

Forţa de constrângere utilizată în cadrul măsurilor pe care poliţia le poate lua trebuie să se încadreze între limitele stabilite de lege:

· utilizarea forţei fizice este reglementată de legile specifice privind funcţionarea  poliţiei şi de alte acte normative cu caracter general (ex. codul penal) care interzic, în principiu, utilizarea forţei de constrângere;

· dreptul la autoapărare şi protejarea vieţii sunt garantate prin lege oricărui cetăţean   (§ 32, 33 StGB – secţiunea 32 şi 33 din Codul penal
). 

Titlul 4 al Codului penal reglementează utilizarea forţei în caz de autoapărare şi stare de necesitate. Astfel, în secţiunea 33 a Codului penal este menţionat faptul că orice persoană care excede în acţiunea sa de autoapărare limitele normale ale proporţionalităţii forţei utilizate, din cauza confuziei, panicii sau terorii, nu va răspunde penal pentru fapta sa. De asemenea, persoanele care sunt forţate de iminenţa unui pericol asupra vieţii, integrităţii, libertăţii, onoarei, proprietăţii sau altui interes legitim, care utilizează disproporţionat forţa pentru a îndepărta acest pericol iminent, nu vor răspunde penal (lipsind latura subiectivă a infracţiunii penale - vinovăţia).      

Cu referire la utilizarea metodelor de coerciţie, legile specifice care reglementează funcţionarea poliţiei utilizează termenul „constrângere fizică directă” (“unmittelbarer Zwang”). Constrângerea fizică directă este definită ca acţiunea asupra oamenilor, care implică utilizarea forţei fizice sau, a unor instrumente (bastoane, cătuşe) sau arme. Instrumentele care pot fi utilizate în astfel de misiuni sunt reglementate prin coduri elaborate de Ministerul de Interne (§§ 55 ff. PolGNRW).

Condiţiile legale în care este utilizată constrângerea fizică directă sunt:

· măsurile luate de poliţie nu pot fi aplicate în alt mod;

· va fi respectat principiul proporţionalităţii în utilizarea constrângerii fizice directe;

· constrângerea fizică directă are impactul estimat;

· măsurile de constrângere vor fi aplicate astfel încât să se utilizeze, din multitudinea de posibilităţi, măsura cea mai puţin primejdioasă, dar care are capacitatea de a avea efectul scontat.

Armele de foc pot fi utilizate fără avertisment, dacă acest lucru este necesar pentru prevenirea sau apărarea împotriva unui pericol efectiv asupra vieţii sau integrităţii fizice.                               

Potrivit autonomiei locale, unele landuri au reglementări speciale în legătură cu conceptul de utilizare a forţei letale în scop de autoapărare. Totuşi, specialiştii şi-au exprimat în numeroase rânduri scepticismul în privinţa legalităţii acestor reglementări specifice cu caracter local, în lipsa unui cadru legal cu caracter general. 

În cazul utilizării constrângerii fizice directe, agentul de poliţie în cauză trebuie să întocmească şi să prezinte un raport pe care îl depune la unitatea de poliţie unde îşi desfăşoară activitatea. Un raport suplimentar către procuror este necesar în anumite condiţii, împotriva agentului de poliţie putând fi luate măsuri de sancţionare, în cazul în care anumite prevederi legale nu au fost respectate, în funcţie de necesitatea utilizării măsurii de constrângere fizică directă echivalentă gravităţii cazului. 

Utilizarea armelor militare
Legea privind producţia şi exportul de arme de război şi Legea privind comerţul exterior şi plăţile externe, care reglementează comerţul şi cu alte tipuri de armament decât cel de război, dispozitive militare şi tehnologie de profil sunt principalele acte normative aplicabile în materie
.
Potrivit prevederilor Legii privind comerţul exterior şi plăţile externe (2001), tranzacţiile şi plăţile externe în domeniul echipamentelor militare pot fi restricţionate în domenii care privesc:

- garantarea intereselor de securitate vitală ale statului;

- prevenirea situaţiilor care pot perturba coexistenţa paşnică dintre state;

- prevenirea situaţiilor privind subminarea relaţiilor externe ale statului.

În particular, poate fi restricţionat exportul de arme, muniţie şi echipament militar; al obiectelor şi materialelor care pot servi la dezvoltarea, producerea şi folosirea armelor, muniţiilor şi echipamentelor militare; al schemelor, graficelor, documentelor care pot contribui la dezvoltarea, producerea şi folosirea armelor, muniţiilor şi echipamentelor militare.

De asemenea, poate fi restricţionat exportul de echipamente utilizate în acţiuni militare; importul de arme, muniţie şi echipament militar; tranzacţiile cu privire la drepturile de proprietate intelectuală în domeniul produselor cu caracter militar; tranzacţiile cu firme care desfăşoară activităţi de producere de arme, muniţie şi echipament militar, precum şi de sisteme de criptare a informaţiilor clasificate, care pot aduce atingere intereselor statului german. 

Exportul de arme, muniţie şi echipament militar se poate realiza, potrivit legii, către statele membre NATO sau cele echivalente (Australia, Japonia, Noua Zeelandă, Suedia şi Elveţia)
. 

Lista armelor ce pot fi exportate nu cuprinde armele nucleare, armele de distrugere în masă şi armele biologice şi chimice. 

Autorizarea licenţelor de export se face de către Ministerul Economiei, în cazul armelor de război şi de către Oficiul de export federal (agenţie aflată în subordinea Ministerului Economiei) în cazul celorlalte echipamente militare. Aplicantul poate obţine una dintre cele trei tipuri de licenţe:

- oficială, pentru aplicantul guvernamental;

- privată, pentru companii private şi persoane civile;

- certificat internaţional de import/export.   
Deţinerea unei licenţe nu este necesară în etapa negocierilor de import/export. Revocarea licenţelor se face potrivit prevederilor legii, în situaţiile de fals în declaraţii. 

Exporturile realizate în cadrul unor proiecte de cooperare guvernamentală se face în baza unei licenţe generale.
Refuzul acordării licenţei se face în următoarele situaţii:

- există motive temeinice că persoana fizică/juridică militează împotriva intereselor Germaniei în menţinerea bunelor relaţii cu celelalte state;  

- nu are cetăţenie germană sau rezidenţă pe teritoriul Germaniei;

- există motive temeinice că persoana fizică/juridică intenţionează să exporte arme, muniţie şi echipament militar de război;

- se încalcă obligaţiile internaţionale asumate de Germania;

- solicitantul nu prezintă încredere pentru derularea de activităţi de export cu materiale militare.

Anularea licenţei se poate face în orice moment prin ordin al ministerului care a acordat-o. Pentru anulare abuzivă, persoana care a deţinut licenţa este îndreptăţită la solicitarea de despăgubiri pentru pagubele suferite.

Potrivit secţiunii 12 a din Legea privind controlul exporturilor (1998), Guvernul este autorizat să raporteze Oficiului federal pentru export lista armelor, muniţiilor şi echipamentelor militare importate/exportate, potrivit prevederilor acordurilor internaţionale la care Germania este parte. Acesta din urmă trebuie să compare datele furnizate de Guvern cu datele proprii obţinute în urma acordărilor de licenţe. Aceste date au un caracter public, fără a se specifica destinatarii, pentru protejarea intereselor acestora.   
Autorităţile care supervizează procedura de export (Ministerul Economiei şi Ministerul Transporturilor), precum şi agenţiile responsabile cu respectarea legilor în domeniu pot dispune confiscarea armelor, muniţiilor şi dispozitivelor militare dacă se constată că transferul este efectuat de persoane neautorizate, dacă acestea sunt manipulate într-o manieră neautorizată, pentru eliminarea unui pericol iminent sau pentru protejarea secretului de stat. Ca urmare a acestui fapt, persoana care a deţinut licenţa este îndreptăţită la solicitarea de despăgubiri pentru pagubele suferite, în cazul unui abuz.

GRECIA


Baza legală

- Legea nr. 3169/2003 privind purtarea şi utilizarea armelor şi formarea personalului specializat

- Legea nr 2168/93, astfel cum a fost modificată prin Legea nr 4028/2011

- Deciziile ministeriale nr 900/2553/2014 şi nr. 2126/2012

- Decretul prezidenţial nr 3/2008

Persoane fizice şi juridice


Persoanele are deţin o licenţă pot dobândi dreptul de a transporta sau utiliza o armă de foc. Solicitanţii de licenţă sunt obligaţi să declare un motiv real de a poseda o armă de foc, de exemplu, de vânătoare, tir, colecţie, protecţie personală, securitate.


Vârsta minimă pentru deţinerea de arme este de 18 ani.


Solicitantul trebuie să treacă un control de fond care vizează starea de sănătate mintală, cazierul penal şi înregistrările poliţiei privind violenţa domestică.

Proprietarii de arme de foc nu pot deţine decât muniţie adecvată pentru arma/armele pe care le posedă.

Personal specializat din instituţiile de profil

Cadrul legal are la bază Legea nr.3169/2003 privind purtarea şi utilizarea armelor şi formarea personalului specializat.
Poliţia elenă este o forţă de securitate cu profil militar, care are jurisdicţie asupra întregului teritoriu al Greciei, cu excepţia domeniilor care intră în competenţa Pazei de coastă
. Poliţia greacă funcţionează potrivit reglementărilor proprii şi a codului disciplinar, fiind  compusă din forţa regulată de poliţie (componentă civilă), poliţia de frontieră şi structurile speciale. Poliţia de frontieră şi structurile speciale au legi speciale de reglementare a activităţii.

Purtarea şi utilizarea armelor de către poliţie, grăniceri şi structurile speciale sunt reglementate prin Legea nr. 3169/2003 privind purtarea şi utilizarea armelor şi formarea personalului specializat. Echipamentele sunt clasificate în trei grupe, în funcţie de scopul specific atribuit fiecărui grup: 

(a) echipament individual utilizat de fiecare ofiţer de poliţie pentru exercitarea atribuţiilor sale (care pot fi realizate şi în afara programului normal de lucru);

(b) echipamente cu caracter personal care aparţin ofiţerului de poliţie; 

(c) echipament specific folosit pentru un anumit scop şi care se returnează pentru a fi păstrat în condiţii corespunzătoare. 
Informaţiile privind tipul de echipament utilizat de către Poliţia elenă nu este disponibil publicului. Legea nr. 3169/2003 prevede că procurarea de arme pentru a fi utilizate de către Poliţie, tipurile de arme, dispozitivele de supraveghere, modul de depozitare şi utilizare a explozibililor sunt stabilite prin hotărâri emise de ministrul Ordinii Publice, acestea nefiind publicate în Monitorul Oficial al Greciei. 

Poliţia poate folosi arme de foc în următoarele situaţii: 

- pentru a insufla teamă în rândul mulţimii protestatare, prin tragerea de focuri de avertizare; 

- pentru a trage la obiective specifice non-umane; 

- pentru stoparea oamenilor care desfăşoară activităţi violente, prin tragerea de focuri de armă în membrele inferioare, atunci când toate celelalte măsuri necesare au fost epuizate: avertizări şi somaţii, utilizarea de bariere sau a forţei fizice;

- pentru a stopa o persoană care atentează la viaţa poliţiştilor sau a altor persoane.

Folosirea armelor de foc trebuie să fie proporţională cu gravitatea ameninţării. 

Când au fost îndeplinite toate condiţiile specificate mai sus, un ofiţer de poliţie poate să utilizeze arme letale, cu excepţia cazului în care realizarea acestui lucru s-ar dovedi inutil sau ar mări pericolul de pierdere a vieţilor omeneşti la nivelul forţelor de poliţie sau cetăţenilor.

Este permisă folosirea forţei letale în cazul în care acest lucru este justificat, în următoarele două cazuri: 

(a) pentru apărare împotriva unui atac care prezintă risc de deces sau de vătămare corporală gravă; 

(b) pentru a elibera ostatici care sunt expuşi riscului de deces sau vătămare corporală gravă. 

Folosirea forţei, cu intenţia de a ucide sau de a stopa o fiinţă umană este interzisă în cazul în care există o posibilitate mare de rănire a unor terţe persoane, în cazul executării unui foc greşit sau în situaţia în care glonţul poate ricoşa. De asemenea, folosirea forţei letale este interzisă în cazul în care se utilizează împotriva unui grup armat şi există o posibilitate mare de rănire a unor oameni neînarmaţi. 

O persoană sub vârsta de 18 ani poate fi ţinta de utilizare a forţei doar în cazul în care aceasta reprezintă singurul mijloc de prevenire a unei acţiuni armate.

Un ofiţer de poliţie care foloseşte o armă la ordinul ilegal al unui superior poate fi tras la răspundere pentru utilizarea ilegală a forţei. 


ITALIA


Baza legală

- Decretul nr.635/1940 pentru aprobarea legii privind siguranţa publică


- Legea nr.110/1975 privind normele de întărire a controlului în domeniul utilizării armelor, muniţiei şi explozibililor
 

- Decretul nr.359/1991 privind stabilirea criteriilor de furnizare a armamentului utilizat de personalul poliţiei pentru apărarea securităţii publice

- Codul penal
 
- Decretul Regal 2482 din 1935 privind controlul armamentului forţelor armate produs de industria privată – cu modificările şi completările ulterioare 

- Legea 185 din 9 iulie 1990 privind importul, exportul şi tranzitul armelor mici şi al armelor pentru uz militar, cu completările şi modificările ulterioare 

- Legea 110 din 18 aprilie 1975 - prevederi suplimentare la reglementările în vigoare privind controlul armelor, muniţiilor şi explozibililor cu completările şi modificările ulterioare
 

Persoane fizice şi juridice


Armele pot fi deţinute şi utilizate doar de către deţinătorii de licenţe sau permise. Sunt interzise rachetele militare explozive şi lansatoarele; armele de foc automate; armele de foc deghizate sub forma altor obiecte; armele cu gloanţe penetrante, proiectilele explozive sau incendiare, precum şi muniţia aferentă; pistoalele cu cartuşe perforante şi muniţia aferentă, cu excepţia armelor de vânătoare sau de tir
.

Solicitanţii unui permis de armă trebuie să prezinte un motiv real de a poseda o armă de foc: auto-apărare, vânătoare, tir sportiv, îndeplinirea atribuţiilor la locul de muncă sau colecţionare. De asemenea, solicitanţii nu trebuie să fie susceptibili de a reprezenta un pericol pentru ele însele, pentru ordinea şi siguranţa publică. 

Vârsta minimă pentru deţinerea unui permis este de 18 ani. Persoanele care practică tir sportiv şi au mai puţin de 18 ani, pot deţine un permis cu acordul părinţilor, după înregistrarea la o asociaţie de profil.


Legea italiană prevede faptul că dealeri autorizaţi pentru comercializarea armelor trebuie să verifice eligibilitatea cumpărătorilor şi să deţină înregistrări ale achiziţiilor de arme, care trebuie să fie transmise la poliţie lunar
.


Armele de foc supuse autorizării, din categoria B:


- armele de foc cu bătaie scurtă semiautomate sau cu repetiţie;


- armele de foc cu bătaie scurtă cu tragere foc cu foc, cu percuţie centrală;


- armele de foc cu bătaie scurtă cu tragere foc cu foc, cu percuţie anulară, cu o lungime totală sub 28 cm;


- armele cu bătaie lungă semi-automate ale căror încărcătoare şi camere conţin mai mult de trei cartuşe;


- armele cu bătaie lungă semi-automate ale căror încărcătoare şi camere conţin mai mult de trei cartuşe, al căror încărcător este fix sau armele pentru care nu este garantată transformarea, printr-un utilaj curent, în arme al căror încărcător sau cameră pot să conţină mai mult de trei cartuşe;


- armele cu bătaie lungă cu repetiţie şi semi-automate cu ţeavă netedă care nu depăşeşte 60 cm;


- armele de foc semi-automate, care au aparenţa unei arme de foc automate. 


Armele de foc care fac obiectul declarării din categoria C sunt:


- arme de foc cu bătaie lungă cu repetiţie, altele decât cele menţionate la categoria B;


- armele de foc cu bătaie lungă cu tragere foc cu foc prin ţeavă spiralată;


- armele de foc cu bătaie lungă semiautomate, altele decât cele cuprinse în categoria B;


- armele de foc cu bătaie scurtă cu tragere foc cu foc, cu percuţie anulară, de o lungime totală mai mare sau egală cu 28 cm. 


În categoria D - alte arme de foc - sunt cuprinse armele de foc cu bătaie lungă cu tragere foc cu foc, cu ţeavă lisă.

Nu sunt incluse în prevederile legii, armele de foc care au fost considerate definitiv improprii folosirii, prin aplicarea procedeelor tehnice garantate de un organism oficial sau recunoscute de un asemenea organism; cele care sunt concepute în scopul de alarmare, semnalizare, protejare, pescuit cu harpon, industriale sau tehnice, cu condiţia să nu poată fi utilizate decât în acest scop; sunt considerate ca arme antice sau reproduceri ale acestora, în măsura în care nu au fost incluse în categoriile precedente
.

Personal specializat din instituţiile de profil

Constituţia italiană prevede că statul are competenţe legislative exclusive în chestiunile legate de „securitatea statului, armament, muniţii şi explozibili”.


Principalele structuri de poliţie din Italia sunt Poliţia Naţională, Carabinierii, Unitatea de investigaţii privind criminalitatea financiară şi Corpul de poliţie al penitenciarelor
.

Carabinierii reprezintă o forţă de poliţie militară cu responsabilităţi specifice pentru menţinerea ordinii publice civile în Italia. Din structura Carabinierilor fac parte Grupul pentru operaţiuni speciale, o Unitate mobilă, care efectuează operaţiuni de tip SWAT şi unităţi specializate care au atribuţii de combatere a criminalităţii economice, ecologice sau în alte domenii sensibile. 


În plus faţă de aceste forţe de poliţie naţionale, unele provincii din Italia au structuri de poliţie provinciale şi municipale. 


Decretele nr. 773 şi 635, precum şi Legea nr.110/1975 reglementează regimul armelor, muniţiilor şi explozivilor pentru forţele armate şi structurile armate a statului şi normele de autorizare. 


Decretul nr. 359 din 1991 stabileşte normele care reglementează utilizarea de arme de către Poliţia Naţională. Se prevede că utilizarea armelor trebuie să fie adecvată şi proporţională cu protecţia ordinii publice şi a siguranţei publice, prevenirea şi sancţionarea criminalităţii, precum şi cu alte atribuţii în acest domeniu.


Decretul nr. 359 stabileşte categoriile de arme ce pot fi utilizate de angajaţi, atât la nivel individual, cât şi la nivel departamental.


Doar anumite persoane specificate în lege sunt autorizate să poarte arme. Acestea pot purta şi utiliza o armă individuală - pistol semiautomat -, care să aibă caracteristici stabilite de lege sau prin decizie a şefului Poliţiei.


Departamentele Poliţiei Naţionale pot să deţină anumite arme sau echipamente pentru a fi distribuite personalului angajat, în funcţie de necesităţi. Toate persoanele cuprinse în această categorie sunt obligate să urmeze cursuri de formare profesională. Din categoria armelor şi echipamentelor fac parte puştile cu ţeavă lisă, carabinele, pistoalele mitraliere, lansatoare de diverse tipuri, etc. 

Personalul Poliţiei Naţionale poate fi autorizat să folosească arme şi echipamente speciale după obţinerea unui certificat de competenţe specifice. În situaţii de necesitate şi urgenţă, chestorul provinciei sau alt ofiţer de rang înalt poate autoriza utilizarea de arme şi echipamente speciale de către personalul care nu deţine certificări adecvate de utilizare a acestora. Echipamentele speciale includ arme portabile, bombe, muniţii autopropulsate, dispozitive de lansare şi explozibili care satisfac cerinţele legale. 

Folosirea armelor de către poliţie trebuie să se realizeze adecvat şi proporţional cu cerinţele ridicate de protecţia ordinii publice şi a siguranţei cetăţenilor şi prevenirea şi sancţionarea infracţiunilor. 

Conform Codului penal italian, personalul angajat în structurile cu atribuţii în domeniul ordinii publice nu poate fi sancţionat pentru folosirea sau autorizarea utilizării unei arme sau a altor mijloace de constrângere fizică în cazurile de prevenire a actelor de violenţă sau a criminalităţii organizate, cum ar fi crima, omorul, jaful armat, răpirea, provocarea unui naufragiu, prăbuşirea unei aeronave sau accident de tren. 

Codul militar de pace al Italiei conţine dispoziţii similare privind personalul militar.

Utilizarea armelor militare

Legea 110/75 face distincţia între arme militare şi arme de foc, ultima categorie fiind reglementată sub controlul Ministerului de Interne, care are printre atribuţii monitorizarea unui sistem de înregistrare similar cu cel al Ministerului Apărării.  
Potrivit legilor privind siguranţa publică şi altor dispoziţii legislative în materie, sunt considerate arme de război toate armele cu potenţial de rănire care sunt sau pot fi destinate armamentului modern al trupelor militare naţionale sau sunt utilizate în luptă, bombele sau orice parte componentă, substanţe chimice sau arme letale de orice tip, sticle sau dispozitive explozive sau incendiare.

De asemenea, sunt arme de război cele care pot fi utilizate ca muniţie sau sunt produse pentru a fi utilizate pentru executarea de foc automat sau care prezintă caracteristici balistice asemănătoare sau comune cu alte arme. 
Sunt considerate muniţie de război cartuşele şi componentele aferente, proiectilele sau părţi ale acestora destinate încărcării armelor de război. 

Sunt considerate arme de foc:

a) arme semi-automate cu una sau mai multe ţevi (ţeavă lisă);

b) arme cu două ţevi cu ghinturi, cu acţionare manuală; 

c) arme cu două sau trei ţevi;
d) arme, carabine şi muschete cu o ţeavă, inclusiv cele acţionate semi-automat;

e) puşti şi carabine care utilizează muniţie cu percuţie neautomate;

f) pistoale şi revolvere;

g) pistoale cu operare semi-automată;

h) replicile armelor vechi, anterioare anilor 1890, cu excepţia celor cu o singură lovitură;

i) arme sau carabine care pot utiliza muniţie de război, care prezintă caracteristici specifice pentru utilizarea în scopuri de vânătoare sau agrement (sport), dar care utilizează altfel de muniţie decât cea de uz militar. De asemenea, armele care funcţionează pe principiul emisiei de gaze sau aer comprimat, lansatoare de proiectile şi alte asemenea instrumente. 
Armele sau alte echipamente care fac obiectul unei autorizaţii de deţinere, potrivit legii, nu pot fi utilizate în afara domiciliului titularului autorizaţiei.

Fără justă cauză, acelaşi regim îl au şi bastoanele, alte instrumente cu vârful ascuţit, unelte de tăiere, lanţuri, bile de metal sau alte instrumente care nu sunt explicit considerate ca fiind arme de foc, dar care pot fi utilizate, în funcţie de anumite circumstanţe, pentru rănirea unor persoane. Încălcarea acestei prevederi se pedepseşte cu amendă sau închisoare de la o lună la un an.

Registrul naţional al armelor de foc, reglementat prin art. 7 al legii este instituit de Ministerul de Interne. Cuprinde toate armele de foc pentru care e admisă producţia sau importul, cu excepţia armelor de vânătoare cu ţeavă lisă. Inventarierea prototipurilor nou fabricate sau importate se va face în funcţie de caracteristicile menţionate în solicitarea privind fabricarea sau importul. Vor fi menţionate: 

· numărul de ordine privind intrarea;
· descrierea armei şi calibrul;

· numele producătorului sau importatorului;

· statul în care a fost produsă arma sau din care a fost importată.

Ministrul de Interne stabileşte prin hotărâre data de începere a inventarierii,  modalitatea în care este făcută înregistrarea şi situaţiile referitoare la neînscrierea în registru precum şi modalitatea de publicare şi actualizare a registrului. 

Eliberarea permisului pentru fabricarea, comerţul, depozitarea şi repararea de armament şi permisul de port-armă sunt condiţionate de verificarea în prealabil a  capacităţii tehnice a solicitantului (a persoanei juridice). 

Persoanele care au îndeplinit serviciul militar în forţele armate sau într-un alt tip de forţe înarmate ale statului sau care au aparţinut personalului civil din autorităţile siguranţei publice în calitate de funcţionari sau care deţin certificate pentru manipularea de arme de tir trebuie să obţină numai certificatul pentru activităţi de producţie, reparare sau comercializare a armelor. 

Persoanele autorizate prin lege să deţină şi să utilizeze arme sunt supuse unor  prevederi speciale, nefiind supuse prevederilor prezentei legi. 

Armamentul se înmatriculează, pe armă fiind inscripţionate numele producătorului, sigla, numărul de identificare din registrul naţional, seria armei  (art. 11).  

Legea reglementează, de asemenea, modalităţile privind importul definitiv şi temporar de arme de foc, emiterea unei licenţe de import fiind condiţionată de verificarea în prealabil a licenţei de producere şi comercializare şi a altor autorizaţii ale autorităţilor guvernamentale competente. Persoanele care nu deţin licenţă de comercializare sau producere a armelor de foc şi care importă mai mult de trei arme într-un an calendaristic, trebuie să solicite prefectului competent teritorial (de la locul de rezidenţă) eliberarea unei licenţe. Nerespectarea acestei dispoziţii legale este sancţionată cu închisoare sau amendă. 

Prevederile privind importul temporar de arme de foc (art. 15 al legii) se aplică cetăţenilor italieni rezidenţi în străinătate sau care locuiesc în străinătate sau străinilor nerezidenţi în Italia. Pentru importul temporar de arme de vânătoare sau divertisment (arme de tir), aceste persoane nu au nevoie de licenţe, cu condiţia ca pe aceste arme să fie ştanţate numerele de înregistrare. Prin hotărâre a ministrului de Interne şi după consultarea miniştrilor Afacerilor Externe, de Finanţe, al Agriculturii şi pădurilor, Comerţului exterior, Turismului, vor fi publicate în Gazeta Oficială procedurile privind introducerea, deţinerea, portul şi transportul în interiorul statului a armelor importate temporar, precum şi numărul lor. Potrivit legii, este considerat import temporar importul pentru o perioadă care nu depăşeşte 90 de zile. După expirarea acestei perioade, importul se consideră a fi definitiv şi se supune prevederilor specifice. În cazul încălcării dispoziţiilor legale, persoanele făptuitoare sunt pedepsite cu amendă sau închisoare. 

Exportul de armament este reglementat de art. 16 al legii. Pentru orice tranzacţie care implică exportul armelor de foc este necesară înştiinţarea Gărzii de Finanţe. Licenţa poliţiei pentru exportul de armament este condiţionată de existenţa, în prealabil, a autorizaţiei eliberată de autorităţile specializate ale statului. Exportul armamentului trebuie să aibă loc în termen de 90 de zile de la eliberarea licenţei, cu excepţia cazurilor în care motive justificate împiedică acest lucru. După încheierea operaţiunii de export, titularul licenţei trebuie să prezinte autorităţilor de poliţie copii după această licenţă, precum şi documentele însoţitoare privind exportul, care să certifice operaţiunea. Persoana care nu respectă obligaţiile stipulate de lege este pasibil de sancţiuni. 

Procedurile referitoare la armamentul destinat exportului efectuat de către persoane rezidente în Italia, transportul pe teritoriul naţional sau normele privind exportul temporar al armelor de vânătoare sau destinate sportului sunt stabilite prin hotărâre a ministrului de Finanţe, după consultarea ministrului de Interne. Armamentul care va fi exportat temporar şi care se încadrează în categoria pieselor rare, artistice, antice sau cu semnificaţie istorică, subiect al unor schimburi culturale sau expoziţii, este supus procedurilor stabilite de ministrul de Interne, cu consultarea ministrului Patrimoniului cultural. 
Cu excepţia cazurilor în care autorizaţiile relevante prevăd altă cale, transportul de armament se face exclusiv prin intermediul companiilor specializate de transport, după respectarea tuturor dispoziţiilor legale sau de către persoane care au deja licenţe de transport în acest sens, eliberate de chestura provinciei de rezidenţă.
Modalităţile de transport al armamentului, componentelor sau explozibililor, precum şi alte proceduri în legătură cu transportul sunt stabilite prin hotărâre a ministrului de Interne, cu consultarea miniştrilor Apărării, de Finanţe, al Transporturilor, al Poştei şi comunicaţiilor, publicată în Gazeta Oficială (art. 18 al legii).

Pentru păstrarea armamentului şi explozibililor vor fi depuse toate diligenţele în ideea asigurării siguranţei publice. Orice persoană care desfăşoară o activitate profesională în care sunt implicate arme sau explozibili sau care colecţionează arme trebuie să adopte şi să aplice măsurile anti-efracţie impuse de siguranţa publică. Persoanele care încalcă aceste dispoziţii sunt sancţionate cu amendă sau închisoare. Orice pierdere sau furt de armament, componente sau explozibili se raportează imediat autorităţilor locale cu atribuţii în securitatea publică sau celei mai apropiate unităţi de carabinieri (art. 20). Orice persoană care găseşte o armă sau componente de arme este obligată să le predea imediat unităţii responsabile pentru siguranţa publică sau celei mai apropiate unităţi de carabinieri. Persoanele care încalcă aceste dispoziţii sunt sancţionate cu amendă sau închisoare.   

De asemenea, persoanele care folosesc în alt scop sau sustrag în orice mod arme sau componente, punând în pericol ordinea de stat, viaţa cetăţenilor sau securitatea comunităţii, sunt pasibile de închisoare de până la 15 ani.  
Armele neînregistrate (clandestine), la care face referire art. 23 al legii, sunt toate armele care nu sunt cuprinse în registrul naţional al armelor de foc, precum şi armele care nu au ştanţate pe ţeavă însemnele la care face referire art. 11 al legii (serie, sigla, număr de ordine din registrul naţional, firma producătoare etc). Astfel, sunt interzise producerea, introducerea pe teritoriul Statului, exportul, punerea în vânzare a astfel de arme neînregistrate. Orice persoană care deţine astfel de arme sau care şterge numerele de înmatriculare sau alte cote ştanţate pe arme este pedepsită. Nu intră sub incidenţa sancţiunilor prevăzute de lege persoanele care efectuează transportul unor astfel de prototipuri pentru a le preda unui reprezentant al Ministerului de Interne în scopul catalogării.

Oricine produce alte materiale explozibile decât cele permise de reglementările în vigoare, precum şi orice persoană care modifică sau alterează în orice mod compoziţia produselor explozibile, va fi sancţionată cu amendă sau închisoare. Nu sunt supuse prevederilor acestui articol titularii care deţin licenţă de fabricare a unor astfel de explozibili emisă de Ministerul de Interne în scopul unor activităţi de cercetare sau experimentale.  
Exercitarea activităţilor profesionale în care este implicat armament sau explozibili este supusă înregistrărilor zilnice. În acest sens, se notează zilnic tranzacţiile cu armament într-un registru special destinat acestor operaţiuni (art. 25). Nerespectarea obligaţiilor dispuse prin aceste prevederi este sancţionată cu închisoare sau amendă. De asemenea, este pedepsit cu închisoarea sau cu amenda refuzul de a prezenta aceste înregistrări organelor abilitate care le solicită. 

Persoanele care se află în mod legal în posesia armelor pentru care deţin mai mult de 1000 de cartuşe cu bile sunt supuse obligaţiei de a declara acest lucru autorităţilor competente (art. 26). 
Orice persoană care modifică destinaţia sau sustrage în orice modalitate explozibili, punând în pericol viaţa cetăţenilor, siguranţa comunităţii sau ordinea de stat este supusă sancţiunii cu amendă sau închisoare de până la 15 ani.  
Legea reglementează şi materia regimului armelor, muniţiilor şi explozibililor deţinute de forţele armate şi alte forţe înarmate ale statului. Astfel, autorizaţia pentru deţinerea şi utilizarea armelor, componentelor, muniţiilor şi explozibililor nu este necesară pentru personalul forţelor armate sau al altor forţe înarmate ale statului care le utilizează pentru îndeplinirea atribuţiilor lor. 

Procedurile privind transportul şi documentaţia aferentă de însoţire a transportului armamentului, muniţiei, componentelor sau explozibililor care nu este efectuat direct de către forţele armate sunt stabilite prin hotărâre a ministrului Apărării, cu consultarea ministrului de Interne.      


LITUANIA


Baza legală

- Legea privind controlul armamentelor şi a muniţiei

Persoane fizice şi juridice


Rezidenţii şi persoanele juridice înregistrate în Republica Lituania pot cumpăra şi păstra arme şi muniţie pentru următoarele scopuri: vânătoare; tir sportiv; auto-apărare; activităţi profesionale; colecţii; antrenament; cercetarea ştiinţifică; alte scopuri, în cazul în care sunt în conformitate cu legile, tratatele şi acordurile internaţionale
.


Permisele pentru deţinerea şi utilizarea armelor clasificate în categoriile A, B şi C se eliberează:


1) persoanelor fizice care au dreptul de a achiziţiona arme de acest tip;


2) persoanele juridice care au obţinut licenţele necesare prevăzute de lege;


3) persoanele juridice care desfăşoară activităţi profesionale şi au dreptul de a dobândi arme clasificate în aceste categorii;


La primirea cererilor pentru achiziţionarea de arme, poliţia locală efectuează verificări în vederea stabilirii îndeplinirii condiţiilor legale. Controalele şi decizia de acordare sau de respingere a cererilor se realizează în maxim 45 de zile de la data depunerii lor. Refuzul de a elibera un permis trebuie motivat. Solicitantul are dreptul de a contesta refuzul de emitere a permisului, inclusiv în instanţă.


Un permis de achiziţionare o unei arme este valabil pentru o perioadă de 6 luni de la data emiterii sale. Permisele de deţinere a unei arme conferă şi dreptul de a deţine muniţie. Persoanele fizice pot achiziţiona şi păstra maxim 500 de cartuşe pentru fiecare tip (calibru) de armă pe care-l posedă. 


Vârsta minimă de acordare a permisului este de 18 ani.

LETONIA


Baza legală
- Legea cu privire la manipularea armelor

- Legea privind circulaţia armelor şi a mijloacelor speciale

- Legea privind circulaţia mărfurilor strategice

- Codul penal


Persoane fizice şi juridice
Persoanele are deţin o licenţă pot dobândi dreptul de a transporta sau utiliza o armă de foc. Solicitanţii de licenţă sunt obligaţi să declare un motiv rezonabil de a poseda o armă de foc, de exemplu, de vânătoare, tir, colecţie, protecţie personală, securitate.

Vârsta minimă pentru deţinerea de arme este de 18 ani, iar permisul se reînnoieşte obligatoriu după o perioadă de 5 ani.


Solicitantul trebuie să treacă un control de fond care vizează starea de sănătate mintală, cazierul penal şi înregistrările poliţiei privind violenţa domestică. În cazul în care, în trecutul solicitantului se regăsesc fapte de acest gen, licenţă poate să fie refuzată sau revocată. Solicitantul este testat după absolvirea unui curs de formare teoretică şi/sau practică.


Proprietarii de arme de foc nu pot deţine decât muniţie adecvată pentru arma/armele pe care le posedă.


Toate datele privind achiziţia de arme, deţinerea sau transferul lor sunt păstrate într-un registru oficial. Toţi dealerii autorizaţi de arme de foc ţin o evidenţă a fiecărei arme de foc sau de muniţie cumpărată, vândută sau transferată
.


MAREA BRITANIE


Baza legală

- Legea armelor


- Legea privind activităţile criminale


- Legea poliţiei


- Legea privind controlul exporturilor (2002)

- Ordinul de export nr. 3231 / 2008

Persoane fizice şi juridice


Cererea de acordare a unui permis de armă de foc se face în forma prevăzută de şeful poliţiei de la domiciliul solicitantului.


Vârsta minimă privind dreptul de proprietate asupra unei arme este de 14 ani pentru deţinerea unei licenţe, 17 ani pentru achiziţionare şi 21 de ani pentru  cumpărarea de puşti.

O persoană care a fost condamnată la închisoare sau într-o instituţie de corecţie pentru o perioadă de 3 ani sau mai mult, nu mai poate deţine o armă de foc. De asemenea, o persoană care a fost condamnată la închisoare pe o perioadă de la 3 luni la 3 ani sau a fost internată într-o instituţie de reeducare sau alt tip de centru de detenţie, nu poate deţine o armă pentru o perioadă de 5 ani de la data eliberării.


Certificatul de deţinere a unei arme de foc poate fi retras dacă şeful poliţiei consideră că titularul său nu mai îndeplineşte condiţiile legale sau reprezintă un pericol pentru comunitate.


Potrivit legii, şeful poliţiei trebuie să deţină câte un registru în care să fie înscrişi atât comercianţii de arme, cât şi persoanele care deţin o armă, precum şi datele de identificare ale acestora. Comercianţii de arme primesc un certificat de înregistrare, care poate fi revocat atunci când condiţiile legale nu mai sunt îndeplinite.


Constituie infracţiune deţinerea şi utilizarea unei arme fără permis, cu excepţia:


(a) pistoalelor cu ţ​eavă netedă care



(i) au o ţeavă mai mică de 24 cm şi nu au un butoi cu un alezaj mai mare    de 2 cm în diametru;



(ii) nu au încărcătoare sau au încărcătoare nedetaşabile cu o capacitate de maxim 2 cartuşe;



(iii) nu pot fi asimilate unui pistol revolver; 


(b) armelor cu aer comprimat.

Personal specializat din instituţiile de profil

Marea Britanie are una dintre cele mai restrictive legislaţii cu privire la deţinerea de arme de foc. Doar în Irlanda de Nord toţi poliţiştii au obligaţia de a purta armă de foc, în celelalte state (Anglia, Scoţia, Ţara Galilor) toate forţele poliţieneşti au o unitate de arme de foc
. 


Aceste unităţi sunt formate din persoane calificate ca ofiţeri de poliţie, care îşi completează pregătirea cu un stagiu special de minimum doi ani pentru a deveni ofiţeri autorizaţi să utilizeze arme de foc
. Pe parcursul stagiului de pregătire, desfăşurat la Colegiul de Poliţie, aceşti ofiţeri sunt supuşi unor evaluări succesive, fiindu-le testat nivelul de cunoştinţe juridice, de comunicare şi evaluate capacitatea de comunicare şi bunul simţ
, iar în funcţie de rezultatele obţinute sunt specializaţi pe mai multe categorii:

· ofiţer specialist în utilizarea armelor de foc

· ofiţer responsabil de vehiculul blindat

· ofiţer pentru suport tactic

· ofiţer protecţie

· ofiţer protecţie personală

· ofiţer autorizat să utilizeze arme de foc.


Corpul Ofiţerilor Autorizaţi să utilizeze arme de foc (AFO) este reprezentat de acei ofiţeri selectaţi, antrenaţi, acreditaţi şi autorizaţi de superiorul lor să poarte armă de foc în cadrul activităţilor de serviciu.


Un ofiţer autorizat să utilizeze o armă de foc este angrenat într-o acţiune de serviciu în următoarele condiţii:


- când ofiţerul autorizat să delege un AFO are un motiv să presupună că ofiţerii implicaţi în acţiune au nevoie să fie protejaţi sau să protejeze cetăţenii de o persoană care - este în posesia sau are acces imediat la o armă de foc sau o armă cu efect letal sau care este extrem de periculos; 


- ca parte a unei grupe de intervenţie într-o operaţiune specială (bazată pe estimarea unei ameninţări);


- pentru anihilarea unor animale care sunt periculoase sau pentru eutanasierea acestora.


Sintagma motiv să presupună are următoare accepţiune: stabileşte nivelul de cunoştinţe necesar (referitor la existenţa unei ameninţări care să justifice angrenarea AFO) la un prag mult mai scăzut decât cel care ar justifica de fapt utilizarea armelor de foc.


Unităţile de ofiţeri autorizaţi să utilizeze arme de foc sunt angrenaţi în diferite acţiuni, cu grad ridicat de risc precum operaţiuni sub acoperire, de supraveghere şi de combatere a ameninţărilor la viaţa persoanei.


Tipuri de arme utilizate:

· arme de mână, inclusiv pistoale cu încărcare automată şi revolvere;

· carabine şi puşti;

· puşti de precizie prevăzute cu dispozitive de ochire

· dispozitive cu şocuri electrice (TASER), tip X26 şi M26;

· lansatoare de proiectile cu energie atenuată de calibru 37mm;

· arme cu lunetă (cu încărcare semi-automată şi automată);


Majoritatea armelor utilizate în serviciile de poliţie sunt de calibre 9 mm, 5,56 mm şi 7,62 mm
.


Începând cu anul 2004, ofiţerii de poliţie cu drept de port armă au fost echipaţi, treptat, cu arme cu electroşocuri (taser), pentru a le utiliza împotriva atacatorilor înarmaţi, acestea fiind considerate arme neletale.

Utilizarea armelor militare
Potrivit prevederilor Legii privind controlul exporturilor sunt supuse controlului, cu prioritate, următoarele produse: 

- echipamentul militar;

- tehnologia militară;

- produsele proiectate sau adaptate pentru utilizarea în industria militară.

Prin echipament militar se înţelege totalitatea armelor de foc fabricate sau adaptate pentru industria militară, precum şi produsele fabricate, proiectate sau adaptate necesităţilor militare, chiar dacă nu sunt exportate în acest scop.  

Tehnologia militară cuprinde totalitatea produselor fabricate sau adaptate pentru folosirea în conexiune cu produse cu destinaţie strict militară. 

Produsele proiectate sau adaptate pentru utilizarea în industria militară includ armele, părţi componente ale armelor, accesorii ale acestora, muniţie, proiectile, rachete etc.

Scopul pentru care se realizează controlul exporturilor produselor militare de orice fel:

- protejarea securităţii naţionale a statului;

- protejarea securităţii membrilor forţelor militare britanice;

- stabilitatea regională şi eliminarea zonelor de conflict; 

- crearea unei păci durabile în toate regiunile globului;

- eliminarea riscurilor de producere a armelor de distrugere în masă;

- respectarea drepturilor omului şi a tratatelor internaţionale în domeniu;

- prevenirea şi eliminarea actelor teroriste. 

Ordinul privind controlul exportului produselor, a transferului de tehnologie şi asistenţei tehnice
 reglementează acordarea licenţelor pentru exportul produselor militare.

Licenţele se acordă pentru următoarele categorii de produse şi persoane:

- produse:

a) dispozitivele, produsele software şi tehnologia care pot fi exportate sau livrate în format electronic armatei britanice sau a unui alt stat, precum şi în scopuri civile şi care sunt specificate în ordin;

b) mărfurile cu specific militar, cu excepţia celor interzise prin lege, care pot fi exportate către armata britanică sau a unui alt stat, precum şi în scopuri civile şi care sunt specificate în ordin;

- persoane:

c) persoanele care transferă sau livrează în format electronic produsele software şi tehnologie; 

d) persoanele care acordă asistenţă tehnică pentru produsele exportate menţionate la punctele a) şi b);

Licenţele nu se acordă pentru exportul produselor militare care sunt clasificate cu eticheta „confidenţial” de către Ministerul Apărării, cu excepţia situaţiilor în care exportatorul obţine o scrisoare de garanţie din partea Oficiului de Securitate al Ministerului sau a fost acreditat în grupul de firme cu care colaborează Guvernul britanic. 

Licenţele nu se acordă pentru exportul unor categorii de produse interzise prin lege (de exemplu minele anti-personal) şi în anumite ţări stabilite în anexele legii. 

Potrivit Ordinului de export nr. 3231/2008
, nicio persoană nu poate exporta produse militare, software sau tehnologie de profil fără a deţine o autorizaţie care să permită un control dublu al activităţii de comerţ desfăşurate. Un prim control se referă la respectarea listei de bunuri care pot fi exportate, iar al doilea control se referă la controlul vamal propriu-zis, care trebuie efectuat obligatoriu pentru produsele cu caracter militar.  

Aceleaşi măsuri trebuie respectate şi de exportatorii care tranzitează teritoriul ţării cu mărfuri cu specific militar, care sunt încadrate la art. 3 al Legii privind controlul exporturilor.

Lista de produse cuprinde: 

- lanţuri, cătuşe, centuri şi aparate cu şocuri electrice, care pot fi folosite pentru reţinerea persoanelor;

- software şi tehnologie cu specific militar;    

- avioane, nave maritime;

- armament şi muniţie, care se încadrează în categoriile aprobate de normele europene.

OLANDA

Baza legală


- Legea privind armele şi muniţiile

- Legea Poliţiei


- Decizia privind înarmarea şi echiparea poliţiei
- Regulamentul Oficial pentru Instruirea Forţelor de Poliţie, Jandarmeriei Regale şi altor forţe


Persoane fizice şi juridice


Potrivit prevederilor Legii privind armele şi muniţiile, permisiunea de a poseda o armă şi muniţie va fi acordată, exclusiv pentru arme şi muniţii din categoria a III-a, de către şeful poliţiei din zona de reşedinţă a solicitantului
.


Permisiunea va fi acordată în cazul în care:


- există un interes rezonabil;


- solicitantul nu prezintă un pericol pentru el însuşi, ordinea şi siguranţa publică;


- solicitantul are minim 18 ani, cu excepţia membrilor unui club sportiv
.


Perioada maximă de valabilitate a permisului este de un an, acesta putând fi reînnoit în cazul în care cerinţele stabilite la acordarea sa sunt îndeplinite.


Ministerul de interne poate acorda o derogare de la dispoziţiile prevăzute de lege, dacă cererea de acordare a permisului aparţine unei persoane care deţine:


a. arme care nu mai pot fi utilizate;


b. arme vechi;


c. alte arme de colecţie;


d. muniţia aferentă acestor arme;


e. dispozitive şi muniţie pentru semnalele de urgenţă.

Prin ordin al ministrului de interne sunt introduse norme privind:


- tipul de control medical necesar pentru obţinerea unui permis de port-armă;


- tipul cursurilor de specialitate care trebuie finalizate;


- modalitatea de verificare a cunoştinţelor tehnice;


- numărul maxim de arme ce se pot afla în posesia unui deţinător de permis.

Forţele de poliţie olandeze sunt organizate la nivel naţional într-o singură instituţie subordonată Ministerului de Securitate şi Justiţie şi dispun de zece unităţi teritoriale
.

Personal specializat din instituţiile de profil

Tipurile specifice de arme pe care poliţia olandeză le poate utiliza în exercitarea atribuţiilor lor sunt reglementate de Decizia privind înarmarea şi echiparea poliţiei
. În general, un ofiţer de poliţie va fi înarmat cu un baston, spray cu piper şi o armă de serviciu (pistol - armă semiautomată de calibru 9 mm).


Ofiţerii care fac parte din echipe de arest sau de intervenţie, precum şi cei implicaţi în activităţi de monitorizare şi securitate sunt echipaţi, de asemenea, cu materiale explozive, grenade fumigene şi de avertizare, bastoane electrice, lansatoare de grenade şi gaze lacrimogene, mitraliere semiautomate, mitraliere automate, arme de foc cu repetiţie şi arme cu şocuri electrice
. 


În conformitate cu Legea Poliţiei, un ofiţer de poliţie desemnat pentru îndeplinirea sarcinilor specifice este autorizat să folosească forţa sau mijloacele de constrângere necesare atunci când scopul şi riscurile asociate justifică utilizarea acestora, iar îndeplinirea misiunii nu poate fi realizată altfel. Arma poate fi, de asemenea, utilizată ca şi mijloc de avertizare. 


Normele specifice privind utilizarea forţei şi manipularea fiecărui tip de armă sunt stabilite în Regulamentul Oficial pentru Instruirea Forţelor de Poliţie, Jandarmeriei Regale şi altor forţe.

Sub autoritatea directă şi controlul Colegiului Procurorilor Generali, Departamentul de investigaţii interne al poliţiei olandeze investighează toate cazurile de leziuni grave sau deces care implică utilizarea armelor de foc de către poliţişti, precum şi situaţiile în care angajaţii din cadrul Poliţiei sunt acuzaţi de fapte incompatibile cu statutul legal.


În ceea ce priveşte armele de foc, Regulamentul prevede că utilizarea unei arme de foc, cu excepţia celor automate cu rază lungă sau arme de foc de precizie, este permisă în cazul persoanelor despre care se poate „presupune în mod rezonabil” că sunt capabili să folosească o armă de foc împotriva altor persoane sau care încearcă să evadeze/au evadat sau se sustrag arestării, trimiterii în judecată, sau refuză custodia stabilită şi sunt suspectate de a comite sau care au fost condamnate pentru o infracţiune pentru care pedeapsa este de cel puţin patru ani închisoare, şi care constituie o ameninţare serioasă pentru integritatea fizică sau viaţa privată sau pentru societate. 


Regulamentul cuprinde, de asemenea, prevederi referitoare la utilizarea armelor automate cu rază lungă de acţiune şi a acelora de precizie. 


Un ofiţer de poliţie care a folosit forţa trebuie să raporteze imediat superiorului ierarhic faptele şi circumstanţele în care s-a produs incidentul, precum şi efectele. Raportul întocmit trebuie adus în atenţia unui procuror din districtul în care a avut loc incidentul raportat în maximum 48 de ore de la producerea sa dacă în opinia şefului poliţiei utilizarea forţei are consecinţe sau a cauzat mai mult decât o vătămare corporală minoră, în caz de deces sau în cazul în care a fost utilizată efectiv o armă de foc
.

PORTUGALIA

Baza legală


- Legea 5/2006 privind regimul juridic al armelor
; 

- Legea 53/2008 privind siguranţa internă
; 

- Decretul-lege nr. 457/1999 privind utilizarea armelor de foc de către unităţile de apărare a siguranţei publice
.
- Decretul-lege nr.154/2006 privind compensaţiile plătite de stat pentru achiziţionarea de materiale pentru industria de apărare


Persoane fizice şi juridice

Vânzarea, achiziţia, transferul, deţinerea şi utilizarea de arme, accesorii şi muniţie de clasa A este interzisă
.

Fără a aduce atingere dispoziţiilor paragrafului precedent, cu autorizaţia specială a directorului naţional al PSP, vânzarea, achiziţia, transferul, deţinerea, utilizarea, importul, exportul şi transferul de arme de clasă A şi de accesorii destinate publicului sau muzeelor, cercetării ştiinţifice, utilizării în producţiile teatrale, spectacole artistice cinematografice sau alte obiective de interes cultural recunoscut, poate fi aprobată, cu excepţia echipamentelor militare şi materialelor de război, ale căror autorizaţie intră în competenţa ministrului responsabil din sectorul de apărare.

Licenţele pot fi acordate persoanelor care au împlinit vârsta de 18 ani şi care îndeplinesc cumulativ următoarele condiţii:

a) au toate drepturile civile;

b) nu deţin licenţă;

c) sunt corespunzători din punctul de vedere al cazierului;

d) fac dovada controlului medical specific.

Cererile de licenţă de utilizare şi de transport a armelor sunt formulate prin intermediul unei aplicaţii care include numele complet al solicitantului, numărul cărţii de identitate, data şi locul eliberării, data naşterii, profesia, starea civilă, naţionalitatea şi domiciliul, precum şi justificarea cererii.
Examenul medical, fizic şi psihologic, este destinat să certifice faptul că solicitantul este apt, fără restricţii, să posede, utilizeze şi deţine arme, şi se află în posesia tuturor facultăţilor sale psihice.

Personal specializat din instituţiile de profil
Funcţiile de securitate internă sunt îndeplinite de către Garda Republicană Naţională, Poliţia Securităţii Publice, Poliţia Judiciară, Serviciul de Frontieră şi Imigrare şi de Biroul privind securitatea informaţiilor. Prima structură este considerată drept o structură cvasi-militară care, dacă este necesar, poate face uz de echipamente şi armament militar
. 

Legile şi regulamentele portugheze nu conţin menţiuni privind armele individuale, echipamentele sau materiale utilizate de forţele de poliţie federale, locale sau speciale. 

Decretul-lege nr. 457/1999, se aplică în situaţii care implică utilizarea de arme de foc în acţiunile poliţiei. Folosirea armelor de foc este permisă ca o măsură extremă, doar atunci când este absolut necesar şi când sunt utilizate mijloace mai puţin periculoase, iar celelalte metode utilizate s-au dovedit a fi ineficiente, cu condiţia ca utilizarea lor să fie proporţională cu condiţiile existente. 

Legea enumeră situaţiile în care utilizarea armelor de foc este permisă. Folosirea acestora trebuie să fie precedată de un avertisment clar, vizibil, atunci când situaţia o permite. În cazul în care se foloseşte o armă de foc, utilizarea sa trebuie să fie raportată imediat superiorilor ierarhici poliţistului, în cel mai scurt timp posibil, însoţită de un raport scris. 


Utilizarea armelor militare

Decretul-lege reglementează compensaţiile stabilite de stat pentru achiziţionarea de materiale pentru industria de apărare, care sunt susceptibile să contribuie la dezvoltarea economiei statului şi să aibă drept rezultat creşterea valorii asociate preţului de cumpărare (art.1).   

Aceste compensaţii sunt de două tipuri: 

- directe - se referă la produse şi servicii aflate în legătură cu echipamentul achiziţionat (de exemplu, producerea pe plan local a unor componente pentru dispozitive militare achiziţionate);

- indirecte - se referă la produse şi servicii care nu se află în legătură cu echipamentul achiziţionat (de exemplu, transfer de tehnologie şi alte activităţi cu semnificaţie pentru industria de apărare).


Potrivit prevederilor art. 5, compensaţiile sunt împărţite în 3 categorii: 

· grupa I - are legătură cu echipamentul achiziţionat;

· grupa a II-a - are legătură cu industria de apărare (colaborări sau participări legate de activităţile militare);

· grupa a III-a - nu are legătură cu produse specifice industriei de apărare. 

Principalul obiectiv urmărit este legat de atingerea unor capacităţi şi competitivităţi deosebite pe piaţa internaţională de profil. De asemenea, se urmăreşte atingerea unor capacităţi antreprenoriale în industria de apărare, crearea unui sistem naţional de susţinere a domeniului militar şi a echipamentelor militare ale forţelor armate naţionale. 
Valoarea compensaţiilor nu poate fi mai mică de 10 milioane de euro, fiind egală cel puţin cu valoarea de achiziţie a produselor militare  (art. 2 şi 6).

Proiectele militare se referă la următoarele aspecte (art. 21):

-  investiţii străine directe;

- transferul de tehnologie şi creşterea competitivităţii companiilor de profil portugheze;

- includerea companiilor naţionale pe piaţa globală de echipamente militare.

Pentru proiectele cu o valoare mai mare de 10 milioane de euro, pentru primirea compensaţiilor, beneficiarul trebuie să subcontracteze servicii în valoare de 15% din valoarea contractului. 

Printre măsurile propuse în programul militar naţional se evidenţiază optimizarea proceselor de achiziţie, inclusiv luarea de măsuri pentru sporirea competitivităţii şi alocarea a circa 20% din bugetul de cheltuieli militare pentru programe de cercetare-dezvoltare şi inovaţii.     

Potrivit art. 6, valoarea totală a compensaţiei nu poate fi mai mică de 100% din valoarea de achiziţie. Valoarea totală a contribuţiilor prevăzute la alineatul precedent se referă la momentul încheierii contractului de vânzare-cumpărare, fiind actualizată în conformitate cu o serie de reguli de calcul. 

Statul asigură garanţiile creditării şi plata sumelor stabilite prin contracte. Sunt considerate eligibile pentru încheierea de contracte firmele care asigură preţul cel mai mic, care nu aduc atingere prin activităţile desfăşurate societăţilor naţionale portugheze, sprijină firmele portugheze în realizarea produselor subcontractate, asigură service-ul echipamentelor vândute, dezvoltă activităţi legale, bazate pe încredere cu statul portughez. 


SPANIA

Baza legală


- Directiva Consiliului din 18 iunie 1991 privind controlul achiziţionării şi deţinerii de arme


- Legea organică nr. 2/1986 privind organizarea forţelor de securitate


- Decretul-Regal nr. 137/1993 pentru aprobarea Regulamentului armelor


Persoane fizice şi juridice


Legislaţia Spaniei în domeniu are la bază Directiva Consiliului din 18 iunie 1991 privind controlul achiziţionării şi deţinerii de arme.


Vârsta minimă de obţinere a permisului este de 18 ani
.
Personal specializat din instituţiile de profil

Cele mai importante două forţe de poliţie din Spania sunt Poliţia Naţională şi Garda Civilă.


Poliţia Naţională este o structură înarmată, cu statut civil. Mandatul său de bază este acela de a asigura exercitarea drepturilor şi libertăţilor cetăţenilor şi garantarea securităţii lor. De asemenea, reprezintă autoritatea stabilită de lege pentru desfăşurarea de acţiuni de prevenire a faptelor penale şi de desfăşurare a anchetelor penale, atunci când este cazul. Poliţia Naţională este, de asemenea, responsabilă de colectarea şi prelucrarea informaţiilor privind terorismul naţional şi internaţional, precum şi de investigarea operaţiunilor de crimă organizată şi trafic de droguri.


Garda Civilă este structura militară comună a Ministerelor de Interne şi Apărare. Conduce operaţiunile desfăşurate de poliţia vamală sub supravegherea Trezoreriei iar ca structură de poliţie judiciară, Garda civilă răspunde în faţa instanţelor de judecată şi a Parchetului Public. Aceasta are printre atribuţii protecţia apelor teritoriale şi împarte o serie de competenţe cu alte structuri acreditate. Are autoritatea exclusivă asupra problemelor legate de arme şi explozibili, transporturi, porturi, aeroporturi şi drumuri naţionale.


În conformitate cu prevederile legale, licenţele de tip A pentru armele profesionale sunt eliberate numai membrilor Poliţiei Naţionale şi Gardei Civile. Regulamentul armelor permite utilizarea următoarelor categorii: 


• categoria 1: arme de foc scurte, pistoale şi revolvere;


• categoria 2: armele de foc lungi pentru utilizare în acţiunile de supraveghere şi de pază;


• categoria 3: arme de foc lungi, cum ar fi pistoalele mitralieră.


Licenţă A este cea mai cuprinzătoare, conţine 9 categorii de arme şi cuprinde inclusiv dreptul de a deţine şi utiliza arme sportive sau istorice.


Grupul Special de Operaţiuni (OUG)
 al Poliţiei Naţionale este, în principal, responsabil pentru combaterea terorismului, precum şi de paza ambasadelor spaniole din străinătate şi desfăşurarea de acţiuni de salvare de ostatici.

 
Membrii OUG sunt echipaţi cu următoarele arme:


- puşcă cu lunetă Mauser SP-66; 
- puşcă semiautomată cu lunetă H&K PSG-1; - puşcă AMP DSR-1; - puşcă Sako TRG-41; - puşcă cu lunetă şi amortizor Sako; - puşti de asalt SIG SAUER SWAT şi SIG SAUER (calibru 5,56); - puşti Franchi, Remington H&K; - pistol mitralieră H&K MP-5; - armă de apărare cu caracter personal FN P-90; - pistol de luptă SIG SAUER 226 (9 mm); 
- pistol semiautomat H&K USP.


Autorizaţia de a purta arme pentru ofiţerii Poliţiei Naţionale şi ai Gărzii Civile sunt emise de Direcţia Generală a Poliţiei, respectiv Direcţia Generală a Gărzii Civile. Potrivit legii, poliţiştii pot utiliza arme numai în situaţii de risc deosebit pentru viaţa lor şi a altora, doar în circumstanţe care prezintă un risc grav pentru siguranţa publică, cu respectarea proporţionalităţii şi rezonabilităţii acţiunilor desfăşurate şi standardelor de comportament aplicabil structurilor respective. 

Slovacia

Baza legală
- Legea nr. 190/2003 privind armele de foc
- Legea nr. 455/1991 privind mediul de afaceri
- Legile nr. 392/2011 şi nr. 144/2013 privind comerţul cu arme
- Legea privind exportul armelor şi tehnologiilor asociate, nr. 179/1998

- Legea privind forţele armate ale Republicii Slovacia, nr. 11/2006 

Persoane fizice şi juridice
Vârsta minimă pentru deţinerea unei arme în proprietate este de 21 de ani sau 18 ani, dacă persoana respectivă deţine un certificat de pregătire de vânătoare.
Pentru obţinerea unui permis de port-armă nu este necesară absolvirea vreunui curs specific, teoretic sau practic.

Înregistrările privind achiziţia, deţinerea şi transferul armelor de foc sunt păstrate într-un registru oficial. De asemenea, dealerii de arme de foc sunt obligaţi să ţină o evidenţă a fiecărei arme de foc sau a muniţiei cumpărate, vândute sau transferate.

Pedeapsa maximă pentru deţinerea ilegală a unei arme de foc este de 8 ani de închisoare
.
Utilizarea armelor militare
Legea privind exportul armelor şi tehnologiilor asociate stipulează condiţiile de comercializare a echipamentelor militare şi procesul de autorizare a entităţilor care îşi desfăşoară activitatea în acest domeniu. 


Legea reglementează comercializarea a 14 categorii de echipament militar. Sunt impuse restricţii privind comerţul de arme în zone supuse embargoului ONU şi UE.   


Procedura de obţinere a licenţelor de comerţ cuprinde două etape şi este asigurată de Ministerul Economiei în colaborare cu Ministerul Afacerilor Externe, Ministerul Apărării şi Ministerul de Interne. Prima etapă cuprinde depunerea cererii pentru obţinerea licenţei de comercializare a echipamentelor militare. A doua etapă cuprinde obţinerea unei licenţe individuale pentru o anumită operaţiune de export-import. 

Procedura consultativă de analizare a cererilor de obţinere a licenţelor are loc în cadrul unei Comisii de acordare a licenţelor alcătuită din reprezentanţi ai ministerelor enumerate. Pentru activităţile de import, obţinerea licenţei este obligatorie. Pentru activităţile de export nu este obligatorie obţinerea licenţei datorită faptului că echipamentele militare destinate exportului sunt supuse controlului Ministerului Apărării şi Ministerului de Interne, potrivit Strategiei Naţionale a Slovaciei, acordurilor şi tratatelor internaţionale la care Slovacia este parte, precum şi reglementărilor Uniunii Europene. De asemenea, nu este obligatorie obţinerea unei licenţe pentru tranzitarea teritoriului ţării, dacă perioada de tranzit nu depăşeşte 7 zile. Firmele importatoare străine sunt verificate prin intermediul ambasadelor şi consulatelor Republicii Slovacia.  


Licenţele se acordă cu anumite restricţii pentru comercializarea produselor industriale chimice, a tehnologiilor cu utilizare în domeniul nuclear şi a substanţelor chimice cu utilizare în agricultură, care pot fi folosite la producerea de explozibili. 

Licenţele nu se acordă în situaţia exporturilor cu referire la operaţiuni internaţionale de menţinere a păcii la care Slovacia este parte.


Revocarea licenţelor se poate face de către Ministerul Economiei pentru următoarele motive:


- licenţa a fost acordată pe baza unor date incomplete sau false;


- pentru protejarea intereselor de politică externă şi securitate ale Slovaciei;


- neîndeplinirea cerinţelor specificate în licenţă;


- expirarea termenului;


- autorizarea a încălcat legislaţia internă şi internaţională;


Încălcarea prevederilor impuse de deţinerea unei licenţe de comercializare a echipamentelor militare se sancţionează cu amendă, în funcţie de gravitatea infracţiunilor care pot fi reprezentate de: 


- refuzul de a permite controlul organelor statului;


- transmiterea de date false pentru a exporta produse militare fără autorizaţie;


- producerea de daune organelor de stat.

Slovenia

Baza legală

-  Legea armelor (2001)


- Legea privind echipamentele militare

Persoane fizice şi juridice


Pentru deţinerea, transportul şi utilizarea unei arme de foc este necesară obţinerea unui permis. Solicitanţii sunt obligaţi să declare motivul pentru care doresc să posede o armă de foc - de vânătoare, tir, colecţie, protecţie personală, securitate.

Vârsta minimă pentru obţinerea permisului este de 18 ani.


Solicitantul licenţei trebuie să treacă un control care vizează starea de sănătate mintală, cazierul penal şi înregistrările poliţiei privind violenţa domestică. În cazul în care, în trecutul solicitantului se regăsesc fapte de acest gen, licenţă poate să fie refuzată sau revocată.

În Slovenia, autorităţile competente gestionează evidenţa cetăţenilor autorizaţi să achiziţioneze, să posede, să vândă sau să transfere o armă de foc sau muniţia aferentă, proprietarii de arme de foc putând să deţină doar muniţie adecvată pentru armele de foc pe care le posedă.

În Slovenia, pedeapsa maximă pentru deţinerea ilegală a unei arme de foc este de 5 ani de închisoare şi/sau amendă
.
Utilizarea armelor militare


Potrivit art. 77 al Legii privind echipamentele militare, armamentul şi echipamentele militare pot fi comercializate doar de companii, instituţii şi societăţi comerciale autorizate de Ministerul Apărării. Acestea trebuie să obţină o licenţă de export/import şi tranzit pe teritoriul statului. 


Potrivit art. 78, persoanele fizice/juridice care desfăşoară activităţi de producere de echipamente militare sau de componente de profil trebuie să obţină autorizarea Ministerului Apărării. 

Legea armelor împarte dispozitivele militare în 4 categorii reglementând deţinerea lor de către persoanele fizice/juridice, producerea şi manipularea acestora.


Exportul sau tranzitarea neautorizată a teritoriului ţării este considerată o infracţiune gravă, fiind pedepsită cu amendă sau închisoare.


Acordarea de licenţe este analizată de trei ministere: 

· Ministerul Apărării acordă licenţele pentru comercializarea armelor convenţionale şi dispozitivelor militare aferente; 

· Ministerul de Interne acordă licenţele pentru comercializarea armelor convenţionale pentru deţinerea lor de către persoanele fizice;

· Ministerul Economiei acordă licenţele pentru comercializarea produselor şi bunurilor asimilate dispozitivelor şi echipamentelor militare.


 Decizia de acordare a licenţelor de export/tranzit ale produselor militare este luată în primă instanţă de Divizia de Producţie şi Comercializare a Armelor din cadrul Ministerului Apărării, potrivit prevederilor Cadrului fundamental de securitate şi politică externă al Sloveniei, principiilor de neproliferare a armelor de distrugere în masă, acordurilor internaţionale ale ţării, Codului de Conduită privind exportul armelor.    

SUEDIA

Baza legală

-   Legea armelor 1996:67 

- Legea privind echipamentele militare 1992:1300, cu amendamentele ulterioare


Persoane fizice şi juridice

O licenţă individuală este necesară pentru deţinerea fiecărei arme de foc, iar solicitantul trebuie să justifice necesitatea deţinerii unei arme. Ca regulă generală, sunt aprobate numai deţinerea de arme de vânătoare, tir sportiv sau de colecţie. Conform legii, licenţele pot fi acordate pentru protecţia persoanei, dar, în practică, nu se acordă astfel de licenţe. Pentru a fi eligibil pentru obţinerea licenţei pentru arme de vânătoare sau pistoale de tir sportiv, solicitantul trebuie să treacă o serie de teste medicale, psihologice şi de tir.

Potrivit reglementărilor, seiful de păstrare în condiţii de siguranţă a armelor trebuie să cântărească 150 kg şi să poată fi fixat de podea sau perete. În plus, cheia seifului (în cazul în care nu are o combinaţie de blocare) trebuie să fie păstrată în aşa fel încât să nu poată fi utilizată de persoane neautorizate. Încălcarea reglementărilor de depozitare (inclusiv păstrarea necorespunzătoare a cheilor) poate conduce la revocarea licenţelor, acest lucru putându-se pune în practică chiar dacă armele nu sunt pierdute sau furate
.
Vârsta minimă de deţinere a unei licenţe este de 18 ani.
Toate licenţele sunt înregistrate, registrele fiind deţinute de către autoritatea de reglementare în domeniu.

Pedeapsa maximă pentru deţinerea ilicită a unei singure arme de foc este de 4 ani de închisoare, dacă nu există circumstanţe agravante. Pedeapsa creşte pentru deţinerea a mai multor arme de foc, arme de mână ascunse, arme cu ţeava tăiată sau automate, numere de serie ilizibile, afilierea la bande de cartier, trafic cu arme de foc sau violarea zonelor libere de arme.

Utilizarea armelor militare 
Potrivit prevederilor legii, echipamentele militare cuprind arme, muniţie şi alte materiale destinate scopurilor militare, stabilite de Guvern. Inspectoratul Naţional pentru Produse Strategice este autoritatea care stabileşte limitele în care se încadrează diferitele tipuri de echipament, precum şi modul de acordare a licenţelor de export, de producere sau de utilizare a acestor produse.  


Potrivit art. 3, echipamentul militar nu poate fi produs pe teritoriul Suediei fără obţinerea unui permis din partea Guvernului. 


Guvernul stabileşte normele de aplicare a acestei reguli pentru companiile private, inclusiv excepţiile ce se referă la:

-  modificarea şi conversia armamentului prevăzut în cap. 4, secţ. 1 din Legea armelor;


- producerea armelor şi muniţiei aferente pentru uzul civil;    


- producerea de produse chimice, clasificate drept echipamente militare, în limita a 100 g/an în scopuri medicale sau farmaceutice.  


Pentru activităţile care implică livrarea de echipament militar, de fabricare sau de cercetare în domeniu este necesară obţinerea unor licenţe acordate de statul suedez. Nicio autoritate publică, companie privată suedeză sau persoană privată rezidentă sau cu domiciliul în Suedia nu poate desfăşura activităţile menţionate anterior pe teritoriul Suediei sau în străinătate fără obţinerea licenţei. Prevederile nu se aplică autorităţilor guvernamentale, care nu sunt companii publice.


Licenţele nu sunt obligatorii pentru activităţile menţionate anterior, în situaţia în care livrarea de echipamente militare se realizează către autorităţile guvernamentale ale Suediei sau producătorilor de armament, care deţin alt tip de licenţă din partea statului suedez.  


Guvernul suedez poate reglementa o serie de excepţii privind acordarea de licenţe pentru producătorii de armament în conformitate cu prevederile Legii armelor (1996) sau pentru persoanele fizice sau juridice care manipulează muniţie şi explozibili conform prevederilor Legii privind produsele explozibile şi inflamabile (1988).   


Autorităţile suedeze, companiile locale sau persoanele private rezidente sau care au domiciliul în Suedia nu pot desfăşura activităţi de livrare de echipamente sau alte produse militare către o persoană sau firmă din străinătate fără obţinerea unei licenţe specifice.


Expedierea produselor software, transmisiile de date pentru produsele militare prin sistemul de telecomunicaţii sau prin alte metode similare sunt asimilate exporturilor. 


Guvernul sau alte autorităţi desemnate de Guvern pot reglementa activităţile de export în următoarele domenii:


- armament şi muniţie pentru uz personal (vânătoare, competiţii sportive);


- activităţi legate de repararea echipamentelor militare;


- producerea de arme.   

Licenţa acordată de statul suedez unei societăţi comerciale sau persoane fizice nu poate fi transferată unei alte societăţi comerciale sau persoane fizice, chiar dacă acestea sunt rezidente sau au domiciliul/sediul în Suedia. 

Schimbările operate pe parcursul derulării licenţei nu pot intra în vigoare fără a fi supuse controlului Guvernului sau unei autorităţi desemnate de Guvern în următoarele situaţii: 


- privesc modificarea tipului de echipament militar;


- transferul de drepturi de licenţă către o altă parte;


- dreptul de livrare a echipamentelor militare nu este menţionat;


- priveşte extinderea perioadei de valabilitate a licenţei;


- conţine prevederi privind protecţia informaţiilor clasificate.

Secţiunea 10 a Legii privind echipamentele militare reglementează antrenamentul şi pregătirea în scopuri militare a persoanelor care nu au cetăţenie suedeză. Aceasta se poate realiza pe baza unui permis acordat de autorităţile suedeze, atât pentru persoanele care se instruiesc, cât şi pentru autorităţile suedeze, companiile locale sau persoanele private rezidente sau care au domiciliul în Suedia, ce conduc astfel de activităţi.  

Permisul nu este necesar pentru pregătirea organizată de autorităţile guvernamentale, care nu sunt companii publice, sau pentru pregătirea angajaţilor care lucrează în structurile militare sau sunt licenţiate în domeniul producerii de armament şi echipamente militare. 

Acţiunea de marketing a produselor militare suedeze se realizează după informarea Guvernului, în cooperare cu Inspectoratul Naţional pentru Produse Strategice, fiind necesară obţinerea unei licenţe în acest sens. 


Licitaţiile organizate de autorităţile suedeze, companiile locale sau persoanele private rezidente sau care au domiciliul în Suedia trebuie anunţate Inspectoratului Naţional pentru Produse Strategice în următoarele situaţii:


- sunt organizate pentru persoane juridice şi fizice din străinătate;


- privesc transferul drepturilor de producţie a echipamentelor militare;


- privesc dezvoltarea, cercetarea sau producerea de armament. 

Toate licenţele acordate pot fi retrase dacă titularul încalcă prevederile legii şi această procedură de retragere are un efect imediat. Excepţiile privesc contractele care se află în derulare în domeniul pregătirii militare, de marketing sau de licitaţie a produselor şi echipamentelor militare.  


Operatorii licenţiaţi trebuie să permită accesul inspectorilor la informaţiile pe care le deţin şi la operaţiunile economice pe care le desfăşoară. Inspectoratul Naţional pentru Produse Strategice poate solicita sprijinul altor instituţii ale Statului pentru controlul datelor astfel obţinute.

Pentru plata cheltuielilor activităţilor desfăşurate de Inspectoratul Naţional pentru Produse Strategice, entităţile licenţiate conform prevederilor legii sunt obligate să plătească o taxă anuală în funcţie de suma de afaceri şi de obiectul licenţei. Inspectoratul va determina valoarea taxei în funcţie de ponderea activităţii din domeniul militar al societăţii respective.


Potrivit Codului penal, persoanele licenţiate în domeniul producerii, cercetării şi comercializării de produse şi echipamente militare care încalcă prevederile legale le este aplicabilă pedeapsa închisorii de până la 2 ani dacă infracţiunea este intenţionată sau cu amendă şi închisoare de până la 6 luni dacă infracţiunea s-a produs din culpă.


Aceleaşi pedepse sunt prevăzute şi pentru situaţiile în care entităţile care obţin o licenţă depun informaţii false în faţa Inspectoratului Naţional pentru Produse Strategice.


Dacă infracţiunile sunt considerate grave, acestea sunt pedepsite cu închisoarea de la 6 luni la 4 ani. 
UNGARIA 

Baza legală

- Legea nr. XXIV/2004 privind normele ce vizează armele de foc şi muniţia


- Decretul Guvernului nr. 253/2004 privind armele şi muniţia


- Legea nr. CIX / 2005

- Decretul nr. 16/2004 (II.6) privind licenţierea activităţilor de export, import, transfer şi tranzit a echipamentelor militare şi asistenţei tehnice


Persoane fizice şi juridice


În Ungaria, persoanele are deţin o licenţă pot dobândi dreptul de a transporta sau utiliza o armă de foc. Solicitanţii de licenţă sunt obligaţi să declare un motiv rezonabil de a poseda o armă de foc, de exemplu, de vânătoare, tir, colecţie, protecţie personală, securitate.

Vârsta minimă pentru deţinerea de arme este de 18 ani.


Solicitantul trebuie să treacă un control de fond care vizează starea de sănătate mintală, cazierul penal şi înregistrările poliţiei privind violenţa domestică. În cazul în care, în trecutul solicitantului se regăsesc fapte de acest gen, licenţa poate să fie refuzată sau revocată. Solicitantul este testat după absolvirea unui curs de formare teoretică şi/sau practică.


Proprietarii de arme de foc nu pot deţine decât muniţie adecvată pentru arma/armele pe care le posedă.


Toate datele privind achiziţia de arme, deţinerea sau transferul lor sunt păstrate într-un registru oficial. Toţi dealerii autorizaţi de arme de foc ţin o evidenţă a fiecărei arme de foc sau de muniţie cumpărată, vândută sau transferată
.

Utilizarea armelor militare
Din anul 1991, Ungaria a creat baza legală pentru controlul exportului de arme prin adoptarea Decretului nr. 48/1991 privind exportul, importul şi re-exportul de echipamente militare şi servicii. După intrarea ţării în Uniunea Europeană, Ungaria şi-a armonizat legislaţia cu prevederile Codului de conduită privind comerţul cu arme, adoptând Decretul nr. 16/2004 (II.6) privind licenţierea activităţilor de export, import, transfer şi tranzit a echipamentelor militare şi asistenţei tehnice
. 

Obţinerea licenţelor de comercializare a echipamentelor militare cuprinde 3 paliere. Înainte de etapa aplicaţiei propriu-zise este necesară obţinerea acordului Guvernului pentru activităţile de export, import, transfer şi tranzit de echipamente militare şi asistenţă tehnică. 

Procedura de obţinere a licenţei cuprinde:

-  angajarea în sistemul de comerţ cu produse militare;

-  demararea negocierilor cu firmele specializate în domeniu;

- începerea procedurilor propriu-zise de export, import sau re-export cu echipament militare, software, tehnologie sau asistenţă tehnică.  


Acordarea licenţelor se face de către Oficiul pentru Licenţe în domeniul Comerţului. Acestea sunt aprobate de la caz la caz de către Comitetul Inter-ministerial pentru comercializarea produselor militare (ICTME), care este compus din reprezentanţi ai Ministerului Apărării, Ministerului Economiei şi Transportului şi Ministerul Afacerilor Externe, fiind responsabil pentru stabilirea cadrului politic în domeniul comerţului cu produse militare.

Potrivit criteriilor de acordare a licenţelor, acestea nu sunt acordate în situaţia în care exportul de arme se realizează în ţări implicate în conflicte armate sau în ţări în care este posibilă producerea unor astfel de conflicte. De asemenea, licenţele nu sunt acordate în situaţia în care ţările de destinaţie sunt aflate sub embargoul ONU sau sunt interzise de Codul de Conduită european pentru comerţul cu arme. 

